text:
Kameraaji aynirɗi yaha-ara e dow laawi (ballaŋe) Abijan
Saakitaama ñannde :
Koddiwaar jaagorgal halfaangal kisal ngenndi ngal hollitii wonde e nder masiibooji waɗayɗi e dow laawi, e nder teemedere kala, 92%, ko sabu bonnereeji doginayɓe otooje ɓen e huutorayɓe ɗin laawi woni sabu majji.Fii ustugol ɗii bonneeji laamu ngun addii kameraaji aynirayɗi yara-arta e dow ballaŋe ɗee ngam jaggugol ittina ɓen bonnayɓe, ɓe doftotaako sariyaaji ɗin.Holno ɗii aalaaji huwtortee? Ɗume miijo jooma mbaɗɗateeriiji?Heɗitoɗen jantoore Abdul aziz Jallo, himo ɓeyda ɓanginande en ndee toɓɓere immorde Abijan


c: text/html

text:
Faatimata M’bay ko awokaa, ko kaŋko woni Hooreejo fedde wiyeteende AMDH (fedde moritaninaaɓe daraniinde jojjanɗi aadee), cukko hooreejo fedde wiyeteende FIDH (fedde adunayaŋkoore daraniinde jojjanɗe aadee). O wi’i wonde : «So tawii fedde wiyeteende COVIRE siifondirii e HCE kaayit wonde ɓe ñawndi bonanndeeji e warngooji baɗnooɗi e kitaale 89-91 ko kañum tan tekki roondii kala ko ɗum waawi jibinde e ko fay arde, kono ɗum kam naworaani Pelle daraniiɗe jojjanɗe aadee»
Faatimata M’bay ko awokaa, ko kaŋko woni Hooreejo fedde wiyeteende AMDH (fedde moritaninaaɓe daraniinde jojjanɗi aadee), cukko hooreejo fedde wiyeteende FIDH (fedde adunayaŋkoore daraniinde jojjanɗe aadee). O wi’i wonde : «So tawii fedde wiyeteende COVIRE siifondirii e HCE kaayit wonde ɓe ñawndi bonanndeeji e warngooji baɗnooɗi e kitaale 89-91 ko kañum tan tekki roondii kala ko ɗum waawi jibinde e ko fay arde, kono ɗum kam naworaani Pelle daraniiɗe jojjanɗe aadee»
Holi Faatimata Mbay ? Faatimata Mbay hiisetee ko e koode lewñooje e nder sippirooji Pelle daraniiɗe jojjanɗi aadee. Ko o ñiiɓɗo e nder darnde makko, laaɓtuɗo miijooji, ko ɗum addani mo dañde caɗeele keewɗe e nder laamu Maawiya. O waɗaama e kaso fotde laabi ɗiɗi. Ko o jurum deero, o jeyaa ko e awokaaji ɓe mbaawaa ɗaɓɓirde kiliyaneeɓe mum njoɓdi, ko ɗum waɗi heewii ko yimɓe tawi e damal biro makko rewɓe wambuɓe sukaaɓe, ubiriyeeji e woɗɓe e woɗɓe, ina ɗaɓɓira mo wasiyaaji e ballal. Ko ɗum waɗi ɓe ceerataa e mantude mo. Darnde makko addani mo hoonaade e nder renndo he e nder dente ɗo nganndu-ɗaa ko worɓe tan keerorinoo, ko ɗum saabii gardagol makko AMDH e sukkude mo hooreejo FIDH. E nder kaaldigal makko e jaaynde «Calame», Faatimata Mbay rokkii miijo mum ko feewti e won ɗeen kewkewe e nder leydi he.
Le Calame : Hol ko woni miijo maa e neegre nde Polis huccini e rewɓe fiilaaɓe (dipiteeji e senateruuji) e sahaa nde ɓe mbaɗi mbeefeegu e damal jooɗorde Pelle Dowlaaji Dentuɗi (ONU) ngam hollirde salaare maɓɓe tuugnorgal woote ngal wonaa nanndirangal, ngal Abdul Asiis yiɗi farlinde e moritaninaaɓe?
Miijo faatimata mbay, ko ɗuum ko huunde bonnde sabu so wonnoo ko won e nokkuuji, dillere ɓesngu, waɗde mbeefeegu e laabi, seppude, waɗde jeeyngal, hirjina ɓesngu ko geɗe laawɗinaaɗe ɗe jannguɓe, ɓe njanngaani, yuɓɓuɓe e pelle walla senndikaaji keewi huutoraade ngam yooltude hujjaaji mum en feewde e laamiiɓe. Kono teski-ɗen e leyɗeele men ɗe ko jaanguɓe ɓe keewi warde ɓalli yimɓe haa ɗum addana laamiiɓe ɓe yiirude no feewaani kala darnde ɓesngu luulndiinde dawrugol laamiiɓe. Rewɓe ko yawaaɓe e renndo he kono ina teskini gila e kitaale 1989 ko ɓe dariiɓe ngam haɓaade bonanndeeji e tooñanngeeji kuccinaaɗi e ɓesngu he, ko noon kadi pot-ɗen yiyrude darnde maɓɓe hannde yiɗde yooltude hujjaaji ɓesngu ɗi doosgal leydi gaddanii ɗum en. Feere laamu ngu feewde e ɗum ko ƴettude Polis werloo e ɓee fiilaaɓe, e yummiraaɓe, leɓta ɗum en. Neegre Polis noon heboraani dartaade so tawii ɓe paamaani wonde foti wonde darnde maɓɓe ko kisal ɓesngu e nehde ɗum, kono wonaa leɓtude ɗum walla wontude kuuutorgal laamiiɓe, hay jaasɓe heen ɓe, ngam haɗde yimɓe haalde e yooltude hakkeeji mum en, laamɓe ɓe muñaani miijo woɗngo ngo wonaa ngo mum en.
So tawii a yiyii nii ngañngu ɓesngu ngu jogii e poliseeji ko ɗum saabii ɗum, hay cukalel kulɓinteengel, hulɓinirtee ko «a maayii polis arii !» So tawii polis waɗti ko fiyde fiilaaɓe e yimɓe tedduɓe, hormeteeɓe, mi annda ɓiɓɓe leydi gaay-gaay en hol to payi?
Naamnal : Seneraal Wul Abdel Asiis e sahaa nde yillii Kayhayɗi holliti toon wonde ñawndii saqqa jowitinooɗo e warngooji ɓennuɗi caggal nde siifondiri e jom ƴiiƴameeje en e fedde wiyeteende COVIRE.
Jaabawol : Yoo laaɓtu kam wonde fedde COVIRE ko siñondiraa ko, ko kañum tan tekki roondii, yo heblano kadi roondaade kala ko ɗum waawi jibinoyde janngo. En ndoŋkii faamde hol ko addani COVIRE ƴettude ndee feere sabu alaa ko hesɗi e kaa haala, ko ɓe njaɓi hannde ko, ko ɗum ɓe calinoo haŋki e laamu Maawiya, so rokkeede kaalis walla leydi walla postooji. Hol ko addani ɓe woppude laawol tuugingol e maslaha e sariya ? Enen, woni ngoƴa men e kaaɗoo haala, ko yiɗde hollitde wonde bonannde mawnde waɗaama e nder ndi leydi ndi, feewde e leñol ɓaleeɓe moritaninaaɓe (hay so tawii noon mi wonaa jiɗɗo konngol ngol no feewi), ndeen bonannde ina waawnoo yande e hardaneeɓe walla safalɓe woɗeeɓe, ko huunde nde fotaani wonde sabu heen leñol fof ina foti hormeede. Kono, ko ɓuri muusde mi fof, ko haala Kaliifu kalfinaaɗo ñaawooje, nde o wiyata wonde yo wonanɓe «justice transitionnelle poofto» . Eɗum metti mi, nde wonde ɗum ummii ko e hunuko sariyaŋke mawɗo, jilliiɗo e yoga e leyɗeele haa yiyi nafoore ko lolliri «justice transitionnelle» yeru to Burundi. Sabu ndiin mbaydi sariya ndi o ñiŋata ndi, ko ONU sompi ɗum, etee ɓeen ligginiino mo, etee ɗum waɗiraa ko mbele ina faloo joftagol leƴƴi feewde e bonannde nde leƴƴi goɗɗi mbaɗi ɗum, hoto gooto fof wiyde ina daroo ina waɗana hoore mum sariya mum. So tawii laamuuji men paamiino nafoore oon sariya, maa kuutoro ɗum haa mbaawa ñawndude uure ngondu-ɗen nde.
Ɓuri haaɓnaade e kaa haala fof ko keñe kollaaɗe heen ɗe, maa mbiyaa daraniiɓe ɗum ɓe, ko heɓɓe heen njeenaari keewndi, ɓe peewni haajuuji maɓɓe, ɓe mbaɗi ɓellere gajjal e dow keeceeje jom ƴiiƴameeje en. Woni haaju amen e kaaɗoo haala, wonaa fooɗtude bannge amen, kono ko waɗde feere mbele Moritaninaaɓe kala ina mbaawa welditde hakkunde mum en, bone warkoyeeɓe mbaasa suddeede rewrude ñaagagol yaafuya mo iwaani e ɓernde.
Ɗum ko huunde bonnde, hay so tawii hannde laamiiɓe ɓe njiyaani bonannde nde ɗo tolnii ɗo, sabu maɓɓe tamde hannde laamu, maa taariik hollitoy hol e men jogiiɗo goonga, sabu fayndaare amen ko yo warkoyeeɓe ngannde, mbele janngo bonannde waawnde ummoraade to maɓɓe fof ina falee gila e law.
Ko waawi heen wonde fof yo annde haala ka joofaani tawo, sabu sariya ɗaɓɓaaɗo o wonaa tan sabu maayɓe ɓe, kono ko mbele won geɗe kimmuɗe jotondirɗe e koɗdigal ina ñawndee, ko wayi no jeyi leydi, kaayitaaji ɓinngu leydaagu (juddu) ekn…Kusumaaji keewɗi inan nehaa e nder ɓerɗe Moritaninaaɓe. So ñawndaaka, ko yowitii e bonannde warkoyaagu suwaa diwteede tawo.
Ko ɓuri feeñde tan ko darnde COVIRE laaɓtaani, saabii ɗum ko won ko sakkii les, ɗum noon ko waɗi ko, toɗɗaaki pelle daraniiɗe jojjanɗe aadee, sabu laamu ngu e hoore mum yiɗaano ɗe naata e haala ka, sabu ko kañje ɓuri huɓindaade ka, e joganaade ka doosiyee laaɓtuɗo etee, ɗe keboraano jaɓde ko laaɓtaano waɗee heen.
To bannge amen, minen awokaaji, kaaɗoo haala gila e fuɗɗoode ko ko rewindaa, min ndenndinanii ɗum kaayitaaji keewɗi sabu emin nganndi yoga e waɗɓe bonannde ɓe, kam e loranooɓe ɓe, fof inan resaa. Loranooɓe e warngooji ɗi, yoga e mum ƴettiino min yoo min ndarano ɗum en e haala ka, kono sabu jiilyiilte COVIRE, ɓe cuɓtiima feere HCE, ko ɗum addanta mi wiyde wakilaagu COVIRE ina mawni e ndee bonannde. Etee bonannde waɗnoonde e kitaale 89-91 haaɗaani tan e militeer en sabu pittaali keewɗi mbaraama e daande maayo he, tawi ko siwil en, ko ɗum waɗi mi wiyde, feere maɓɓe nde, ko jaddiɗnde.
Eɗen paami tan keñe laamu ngu e njeenaari mum ko yiɗde hennjude leñol ɓaleeɓe mbele ina huutoroo ɗum e wooteeji payɗi ; Haalpulaar en noon ina keewi wiyde «yaaduɓe ñaawoore keewaani waɗdude tawti-nodda»
naamnal : Hol feere nde cikku-ɗaa waawnde huutoreede haa ooɗoo saqqa waawaa ñawndeede ?
Jaabawol : Alaa feere gasnde woodi, mi wiyaani kadi ko miijii mi heen ko tan woni goonga kono, ko maa denndaangal Moritaninaaɓe (gollotooɓe politigi, pelle jojjanɗe aadee, pelle renndoyaŋkooje, laamu ekn…» njooɗodoo, pellita ñawndude haala ka. Mbeɗe anndi heen kam geɗel gootel, ko goonga nii ko weltinta tagoore Alla weeɓaani, kono kam, ko famɗi fof, loraaɓe ina poti anndideede, kono kadi saabiiɓe lor maɓɓe ina poti anndeede, ñaagoo loraaɓe ɓe yaafuya, nduttoo ngoonda yeeso Alla wonde ngontaa waɗtu. Ko ɗum wallata e laaɓtugol geɗe ɗe, sabu hannde, yoga e warkoyeeɓe inan moolii caggal leñol haa yimɓe ina cikka wonde bonannde waɗnde nde ko safalɓe fof caabii ɗum. Jom bonannde en ɓe njiɗaa hay safalɓe e koye mum en ngannda goonga gonɗo heen o, kono yo laaɓtu wonde bone baɗɗe ɗe, saabii ɗum tan ko goomuyel laaminoongel ndeen, fewji feere mum bonnde, yiɗi naworde heen leñol safalɓe fof.
Leyɗeele keewɗe kawrii e caɗeele bayɗe nii, ko wayi no Maruk, Afrik worgo, kono ɓeen fof won peeje cakki, jaakoraaɗe ko moƴƴe. Yeruuji goɗɗi ina ngoodi to Togoo, to Liberiyaa, to Santarafirik, to Konngo ekn…Kono leydi fof ina jogii hakke sakkude peeje mum, jahduɗe e ngonka mum e pinal mum. Heddii tan ko Moritani salii ko fiɓnde wiynde «Goonga tawo hade beldital» .
Naamnal : Hol miijo ma e ɓee sokaaɓe ko ina tolnoo e lebbi jeetati sabu tuumeede ko kañum en liɓi «Air Mauritanie» , miijo maa e wooteeji piɓaaɗi ñande 6 suwee e ɓaleeɓe dikkaniiɓe lefol gardagol leydi e ɗiin wooteeji ?
Jaabawol : Sabu am wonde awokaa e jeyeede e jinnganooɓe sokaaɓe ɓe, mbeɗe foti reende sirru golle ɗe, kono kadi sabu am wonde daraniiɗo jojjanɗe aadee, mbeɗe sikki tan hare wiyeteende ina ummanaa ngam haɓde e forlooɓe jawdi laamu ko piyanɗe gaɓɓule, sabu so tawii a yiyii ɗii jaargaaji ɗi jawdi mum en alaa ɗo haaɗi, faayndirteeɓe e yeeyooɓe dorog, a yiyii ɓee jogiiɓe ɗee jofle otooji, maa ɗum haawe ɗo ndii jawdi ummii ; yimɓon seeɗa ina tami jawdi leydi ndii fof, keewal ɓesngu ina tammoo ɗe loraani.
Mi wonaa jogiiɗo humpito no feewi ko feewti e ɓulnaare to bannge politigi kono, mbeɗe faami kam, wiyde lebbi sappo e joy fof eɗen mbaɗa woote ndokken larme walla goomuyel baawngel wonde fof wellitaare yo follu laamu nde welaa, ɗum wonaa huunde moƴƴere, teeŋti noon so tawii ko yimɓe fiilaaɓe, fotnooɓe daranaade hakkeeji miskineeɓe, ko kañum en ndarantoo ɗeen golle kaantare, ɗe njoofoytaa. Haa jooni noon en ceertaani tawo e batte bonannde laamu Taayaa, sabu yoga e yiɗɓe dikkanaade lefol laamu ngu, ko e ciibooji makko njeyaa, nehiiɓe nehdi makko, huutortooɓe peeje makko ekn…
Wonande ɓaleeɓe dikkiiɓe lefol laamu ngu, ko huunde nde haanaani, ko yimɓe ɓe kormii-mi sabu ko wandiraaɓam worɓe, kono ɓe potaano jaɓde huutoreede e ko haanaani, sabu hay gooto e maɓɓe majjaani hakkille won ɓeen njoganii ɓaleeɓe e hardaneeɓe, yiɗde e kala sahaa huutoraade ɗum en e ko fotaani. Ko noon rewɓe ne kay nanngiraa, kañum en e waasɓe e ɓe njanngaani, ko yawu mawɗo njoganaa. E ndeen hitaande, so oɗon ciftora, Maawiyaa soodii debbo yo won kanndidaa waɗda e mum kawgel, ina haawnii noon debbo mo jaɓanaaka yo jooɗo e won ɗiin postooji, yeru wonde ñaawoowo, hol no oon jaɓrantee wonde hooreejo leydi. Ɗum noon, hol no ɓeen ɓaleeɓe ummiiɓe e won ɗiin nokkuuji ɗi yimɓe fof nganndi, hol no mbaawi miijoraade waɗdude e seneraal kanndiiɗo, joofnuɗo Kampaañ mum ? Ɗum ina jalnii, yurminii ! Pot-mi kay jooni ko naamnaade ɓe, hol to ɓe keɓi jukulle maɓɓe (miliyoŋaaji joy), mbele kanndidaaji ɗii kala gooto heen fof haalii jawdi mum ɗo tolnii, tawde wonii e oo sahaa ina wiyee ardinaa ko hare feewde e forlooɓe jawdi ndenndaandi e yeeneteeɓe, ɗum noon ina moƴƴa kala dikkaniiɗo lefol hollita tawo fiilooɓe ɗum ɓe, to dañal mum tolnii ? SO WONAA ƊUUM WONATA KO FUUNTI.
On njaaraama.
Fulo : Maamuudu H. Joop

robotstxt: allowed

filter: keep


text:
5
Goonɗinde Ɓii-Alla
1 Neɗɗo fuu goonɗinii ko Iisa woni *Almasiihu, joomum laatake ɓii-Alla. Giɗɗo saaro fuu no hiɗan ɓiɓɓe makko duu. 2 Ndaa ko ngaɗeten heɓa annditen ko eɗen ngiɗi ɓiɓɓe Alla nii : Kollen Alla hidde, tokken tilsinooje makko duu. 3 Ngam tokkude tilsinooje makko, ɗum woni hidde Alla, tilsinooje makko duu kanaa donngal. 4 Ɓii-Alla fuu no jaali duuniyaaru nduu, goonɗinol meeɗen woni laawol ngol njaalortoɗen ndu.
5 Moy woni jaalotooɗo duuniyaaru nduu ? Nde hanaa goonɗinɗo ko Iisa woni *Ɓii-Alla. 6 Iisa *Almasiihu woni garduɗo he alaama ndiyam he ƴiiƴam. Hanaa ndiyam *batisma tan o wardi, amma faa he ƴiiƴam makko dufaaɗam o wardi. *Ruuhu Ceniiɗo holli ko ɗum goonga, sabu *Ruuhu oon duu no goonga. 7 Ngam kujje tati no kolla ko Iisa woni *Almasiihu, 8 kanƴe ngoni : *Ruuhu, ndiyam e ƴiiƴam, ceedaaku majji fuu no go'o. 9 Eɗen njaɓa ceedaaku himɓe, amma ceedaaku Alla ɓuri semmbe. Ngam kanngu woni ngu o waɗi dow Ɓiyiiko. 10 Neɗɗo fuu goonɗini *Ɓii-Alla, no woodi ceedaaku nguun nder ɓerne mum. Mo goonɗinaay Alla waɗi mo penoowo, ngam jaɓaay ceedaaku ngu o waɗi dow Ɓiyiiko nguun. 11 Ndaa ceedaaku nguun nii : Alla hokki en mbuurnam nduumiiɗam, har Ɓiyiiko duu keɓirten ɗam. 12 Neɗɗo fuu wondi he *Ɓii-Alla, heɓi mbuurnam ɗam. Mo wondaay he makko duu heɓataa ɗam.
Kollitooje cakitiiɗe
13 Onon goonɗinɓe *Ɓii-Alla ɓeen, mi winndani on ɗum fuu ngam anndon ko on keɓi mbuurnam nduumiiɗam. 14 Eɗen ngoodi hoolaare to makko : ngam se en ndu'ake, eeluɗen mo huune yaadoore he muuyɗe makko, o jaabanto en. 15 Eɗen anndi ko omo hettinanii en, ndenne sikka fuu walaa ko eeluɗen mo, en keɓan ɗum.
16 Ndenne, nde goɗɗo hi'i banndum no waɗa hakke nde yottinta ɗum he maayde, joomum du'oo eelana mo, nden Alla duu no hokkan mo mbuurnam. Ngam no woodi hakke yottinoore neɗɗo he maayde, mi wi'aay ndu'anoɗon gaɗoowo iri hakke oon. 17 Oonyaare fuu no hakke, amma hanaa hakke fuu yottinta neɗɗo he maayde.
18 Eɗen anndi ko ɓii-Alla fuu duumataako no waɗa hakke, ngam Iisa *Almasiihu *Ɓii-Alla faddoto mo, bonɗo oon duu heewtataako joomum.
19 Eɗen anndi ko en himɓe Alla, eɗen anndi duu ko duuniyaaru nduu fuu ley maral bonɗo oon woni.
20 Eɗen anndi *Ɓii-Alla wari, hokki en hakkillo ngam anndude Deweteeɗo goonga e goonga oon. Joonin eɗen ngondi he Deweteeɗo goonga e goonga oon, ngam eɗen ngondi he Iisa *Almasiihu Ɓiyiiko. Kanko woni Alla goonga e goonga, kanko duu woni mbuurnam nduumiiɗam.
21 Sukaaɓe am, ndeenee ko'e mooɗon e reweteeɓe fereeɓe gom.


text:
“Yiɗde hoore mum fuɗɗorii ko e yiɗde ɗemngal mum”
Fooyre Ɓamtaare jokkondirii e gooto e annduɓe men, biyeteeɗo Alhuseynu SAL, noddirteeɗo kadi Maamuudu Rakiyel, jeyaaɗo Baabaaɓe Looti, gonɗo oo sahaa, to leydi Kanadaa (Canada) e wuro wiyeteengo Vancouver, ligootooɗo e Opitaal (hôpital) mawɗo biyeteeɗo “Saint Paul’s Hospital” e nder tunndu (départment) “Pathology and Laboratory Medicine The James Hogg iCAPTURE Centre for Cardiovascular and Pulmonary Research “.
Oo musiɗɗo ina wallifii defte keewɗe e Pulaar jowitiiɗe e won ɗiin ñabbuuli, haa arti noon e SIDA. So Alla jaɓii ma en njaltin ɗeen defte e jaaynde he e tonngooɗe men paaɗe.
Naamnal : Min nanii a wallifiima, walla aɗa jogori wallifaade defte e Pulaar, ngam findinde yimɓe ɓe ko faati e won ɗiin ñabbuuli, walla won ɗeen geɗe, no ngoo miijo ardi e ma ?
Alhuseynu SAL : Miijo winndude e Pulaar ngam findinde yimɓe e ko faati e njabbuuli ko miijo ɓooyngo. Kono, miijo ngo ɓenndi tan ko e duuɓi ɗiɗi battidiiɗi ɗi. Caggal nde piilaami lefol doktoor to Farayse, mi ariino Muritani, kawrit-mi e mawningol “ñalngu adunakeewu SIDA“. Wonaniino mi teddungal e weltaare nde fedde “Jeune Enfant et Bien être social” to Baabaaɓe ɗaɓɓiri mi tawtoreede hiirde nde ɓe mbaɗno toon e nguun ñalngu. Won naamne umminooɗe e yimɓe tawtoraanooɓe ndeen hiirde pewnanooɗe e am, ko feewti e SIDA e nabbuuji goɗɗi. Ko ɗeen naamne nobbimi haa ummiimi e faamninde ɓe paamaano walla kadi siftinde faamnooɓe. Sikke alaa won dariiɓe e faamnude ko adii jooni, kono tawde alla waɗii ko e wiɗto ñabbuuli ngollat-mi, waɗde kay hare nde ina noddi mi. Tawde kadi neɗɗo fof won ɗo heedi e nder renndo mum, waɗde, ina waɗɗii kam addude ballal am ko feewti heen e ɗaminaade ma ɗum naftu. Ina weeɓi hannde yiytude defte e Farayse walla e Engele, ma walla Arab, kono defte pulaar pewtuɗe e oon fannu keewaani. Ko ɗum waɗi pellit-mi winndude defte ɗe. Mdoɗo waawnoo winndude defte ɗe tan mi haaɗa heen, kono mi tawii janngugol ngol weeɓanaani moni kala, ko ɗum waɗi, mboɗo waɗani kala deftere banndaaji (cassettes) mbele ma ɓeen ɓe njiyataa binndol mbaaw heɗtaade, paama kadi naftoroo.
Naamnal : Ko tagmaa fuɗɗoraade deftere SIDA ?
Alhuseynu SAL : Bookara, ngalɗoo naamnal ina waɗi faayiida no feewi. Mi adoriima deftere SIDA sabu ko ñabbu kulɓiniiɗo, ndillinngu aduna oo fof. Hay mo heɓaani SIDA, walla hay mo yiyaani ñawɗo SIDA, nanii ñabbu ngu. Refti heen, ina hasii kala nde SIDA innaa, hakkilaaji fof ndoganta ko Afrik. Won wiɗtooɓe wiyooɓe nii ko e nder Afrik SIDA ummii, kono tan hakkile am jaɓaani ɗum tawo. Ko woni goonga mo en mbaawa salaade, ko e nder Afrik tigi ñabbu ngu ɓuri duumaade. Won e leyɗeelede e nder Afrik ɗo tawataa SIDA ina boomi feccere e wuro. Hay sinno Muritani yettaaki ndeen keɓnde tawo, en potaani welsindaade. Afrik ina yaaji kono so mi ƴeewii no ñawu ngu reɓrata nii, ina wayi no Afrik ina famɗi. SIDA filtatno e won leyɗeele tan, kono jooni ñabbu ngu heɓii keɓɗe kulɓiniiɗe. En potaani fadde ha ngu heɓa en nde ummano-ɗen ngu. Ina foti gooto kala faama wonnde nawu ngu nana naatira seeɗa-seeɗa e nder men. Deftere nde mbindu-mi nde ina wayi no ko jaaynde nde peewnu-mi e leñol ngol kala, mawɗo e suka, debbo e gorko fof ina toɗɗaa.
Hol fannuuji goɗɗi nganniyi-ɗaa yaaɓande ?
Alhuseynu SAL : Caggal deftere feewtunde e SIDA, mboɗo dooki defte goɗɗe peewtuɗe e ñabbuli ɗi ngandu-ɗa ina to men, maa walla ina ndooki en. Heen defte ɗiɗi ɓalliima e joofde. Heen wootere feewti ko e ñabbu heeñere wiyeteengu “hépatite“, woɗnde nde feewti ko e nawu mbiyeteengu taasiyoŋ “hypertension“. Heen deftere fof ina yahda e kaset mum.
Naamnal : Hol no njiyru-ɗaa ballal jannguɓe fulɓe faade e leñol ngol foti siforaade?
Alhuseynu SAL : Gooto fof e kala ɗo heedi ina waawi addude ballal mum faade e leñol ngol. Ko ardii fof jannguɓe fulɓe ina poti faamninde sukaaɓe arooɓe les ɓe wonde doole leñol ko e ganndal keɓotoo. So neɗɗo majjinaama ha majji, ina wayi no halfaama. Salaade kalfaandi noon fuɗɗorto ko e salaade majjinneede. Heewɓe e sukaaɓe fulɓe hannde njiyataa so wonaa yaltude leydi ndi, kono eɓe poti faamde, hay sinno a yaltii, tawde kay wonii a janngaani a tampat tan. Kadi jaŋde, heewde e famɗude, naftat tan. Refti heen, haalooɓe Pulaar ina mbiya “anndu so a anndii anndin”. Mboɗo sikki waɗde oon mo andi andinaani ina wayi no won ko ŋakkini. Jannguɓe fulɓe e kala ɗo ɓe mbaawi wonde noon, e kala to ganndal maɓɓe yahri, ina poti yeccitaade caggal. Eɓe poti renndude ko ɓe njanngi ko e leñol ngol. Eɓe poti ñemmbude fannuuji moƴƴi ɗi ɓe keɓi e jaŋde maɓɓe mbele ina adda ɓeydaare e maɓɓe kadi ɓeyda leñol ngol. Eɓe poti kadi haɓanaade riiwtude aadaaji men, maa walla fannuuji nguurdam men nawrooji en caggal. So neɗɗo janngii, faamii, lobbiniima e lobbudu mum kañum tan gooto, ina wayi no ganndal makko naftortaake sabu, ganndo mooftuɗo ganndal mum cifortoo-mi ɗum ko no nagge heewnge kosam, kono nge jaɓataa ɓireede.
Naamnal : Hol miijo e Fooyre Ɓamtaare ? e Fedde Ɓamtaare Pulaar e Muritani ?
Alhuseynu SAL : Bookara, mi wonaa gannduɗo pelle ɗe no feewi. Kono aɗa foti anndude Sal Mammadu Abdarahmaani ɓurɗo andireede Mamma Deede (Bookara : miɗo anndi mo no feewi sanne).
Oon gorko ko mawni am, ko ngenndiyanke mawɗo. O meeɗiino jeyeede e Fedde nde. Ko e makko keewnoo-mi nande haala fedde nde. Hay sinno gandal am heewaani e fedde nde, mdoɗo laaɓaa tan ko e hare mawnde ɓe ngoni ngam daranaade leñol ngol.
Sabu yiɗde hoore mum fuɗɗorii ko e yiɗde ɗemngal mum. Kono noon woto neɗɗo sikku kadi ɗemngal mum tan ina yona ɗum, faalkisoo ɗemɗe goɗɗe. Neɗɗo ina foti janngude kala ɗemngal, gila e ɗemɗe taariiɗe ɗum haa e goɗɗuɗe ɗum ɗe, sabu ɗemngal, ko ngal waawi wonde fof, ngal naftat tan. Ɗemngal ko ngalu ngu gasataa haa bada.
Naamnal : Hol ko mbasiyto-ɗaa, annduɓe fulɓe hono maa en, Fooyre Ɓamtaare, e denndaangal Fulɓe ?
Alhuseynu SAL : Won e yimɓe men ina ngondi e sifaaji kulɓiniiɗi. Ina hasii kala nde neɗɗo janngi wayloo haa bonna neɗɗaagu mum. Gandal noon so yahdaani e pinal, ngaal ganndal yooɗataa. Waɗi mi wiyde noon ko heewɓe e jannguɓe men ina ŋakkaa pinal. Sabu ina heewi ɗo neɗɗo janngi haa joofni, ruttii waɗi keerol kakkunde mum e heddiiɓe ɓe. Jannguɗo ina foti lesɗikinaade fotnda hoore mum e heddiiɓe ɓee fof, mbele eɓe mbaawa yeewtude. Sabu maayo, ko ngo heewi ndiyam koo fof, e ko ndiyam maggo weli koo fof, so ngo finnii ƴoogooɓe e maggo keewataa. Ina heewi e men hannde jannguɓe nganndi kono tan ɓurnii, kono neɗɗo ina ɓura neɗɗo ganndal tawa ɓuraani ɗum neɗɗaagu.
Mboɗo wasiyoo Fooyre Ɓamtaare e Fedde Ɓamtaare nde udditantoo kala garɗo ina tammbi miijo moƴƴo, walla doole ballitooje leñol ngol. Sabu Ɓamtaare leñol, wonaa tan e ɓamtugol ɗemngal ngal. Ina wona kadi e ɓamtugol fannuuji nguurdam fof, cellal, maa walla pinal, maa walla diine. Nafoore ɗemngal, wonaa tan haalde ngal, ko huutoraade ngal kadi mbele ngonka yimɓe ina ɓamtoo.
Denndaangal Fulɓe ina poti tan faamde wonde ɓe ndañi koko weeɓaani, sabu ina heewi e nder aduna ɗemɗe kaalateeɗe tawi mbindaaka. Tawde noon Pulaar ina winndoo, waɗde ko kuutorgal moƴƴal ngam ɓamtude leñol ngol.
Waɗi ngalɗoo jokkondiral ko Bookara A. Bah (abriil 2007)
Holi Alhuseynu SAL
Alhuseynu SAL janngii to kolees Baabaaɓe, caggal ɗum to “collège de garçons” to Nuwaasoot, “lycée National” ɗo o heɓi bakkaa (baccalauréat) e hitaannde 1991. O janngoyi janngirde toownde wiyeteende ISS (Institut Supérieur Scientifique) ɗo e Nuwaasoot, ko anndiraa hannde “Faculté des Sciences et Techniques“. Ɗoon o keɓi seedantaagal biyeteengal “Maitrise e Biologie-Géologie” e hitaande 1995. Nde tawnoo ko kanko ardinoo (Major de promotion) e kitaale tati deggondirde hono 1993, 1994 e 1995, o hokkaa bursi e hitaande 1995, ngam ɓeydoyde jaŋde caggal leydi. O rewii e Iniwersiteeji keewɗi : Iniwersitee Tunis gila 1995 ha 1999. O heɓi toon Seedantaagal jaŋde luggiɗinaande ko fayti e “Microbiologie” (Diplôme d’Etudes Approfondies e Microbiologie” e lewru abriil 1998. O fayi Farayse, to Iniwersitee “Paul Sabatier to Tuuluus ɗo o heɓi dipolomaaji ɗiɗi : “Diplôme d’Etudes Approfondies en Microbiologie, Physiologie et Génétique Moléculaire” e hitaande 2000, kam “Diplôme d’Etudes Scientifiques d’Université e Science Naturelles” e hitaande 2001. O ligiima e ɗiin duuɓi ɗiɗi nder laboratuwaaruuji (laboratoires) tati. Gadano o ko e ko fayti e bakteriiji (bactérie), walla mbiyen mboros biyeteedo Shigella flexneri, mboros gaddoowo deedi dogooji bonɗi, caggal ɗum e bakteri goɗɗo biyeteeɗo Lactococcus lactis jiyteteeɗo e kocce. O wattindorii ko liggaade e sifaa mbuubu mbiyeteengu Drosphila Melanogaster. Ko kanko yiytunoo mo e laboratuwaar batindiiɗo o; ɗum yaltinanooma e jaaynde wiyeteende “Molecular and Cellular Biology” e hitaande 2002, (Tongoode mayre ko Mol Cell Biol. 2002 Feb;22(4):1218-32.) Caggal ɗum, laboratuwaar goɗɗo to Farayse to “Faculté de Médecine Lyon” jaɓani mo yo o ar toon ngam jokkitde jaŋde makko. O golliima toon duuɓi tati ko feewti e mboros (Virus) biyeteeɗo “virus d’Epstein-Barr”. E ngoon wiɗto, ɓe keɓii yiytude ko meeɗaano yiyeede, won ko ummotoo e oon “virus” ina waawi jeyeede e sabaabuuji ñawu kanseer (Cancer) goddol. Ngoon wiɗto heɓiino saakteede e jaaynde wiyeteende “Oncogene” e hitaande 2004 (Tongoode mayre ko “Oncogene 2004, vol. 23, no28, pp. 4938-4944). Ndeeɗoon jaaynde huptodini almudaagal makko o fiilaa doktor ko faati e “virologie Moléculaire” ñalnde 7 oktoobar 2004. Caggal ɗum o noddanooma e nokkuuji keewɗi : to Farayse e to Siin, kono tan o felliti nootaade ko e noddaadu Opitaal Sherbrooke to Canada. O liggiima e oon opitaal ko ina tolnoo e lebbi sappo e nder “Laboratoire Génétique Médical”. Liggeey makko feewtunoo ko e kanseer nguru ɓalndu. Caggal ɗum gila e lewu saawiyee 2005, o woni ko opitaal “Saint Paul’s” e wuro wiyeteengo Vancouver. Liggeey makko feewti jooni ko e mboros biyeteedo “Coxsackievirus” ngam etaade faamnde hol no oon mboros addirta ñabbuuli ɓernde.


text:
Duuɗe Salomon, walla mbiyen duuɗe Sileymaani, ko dowla jeyaaɗo e Melanesi. Ko laamaandi njeyaandi he dental Commonwealth. Ko e hitaande 1568 banngotooɗo biyeteeɗo yiyte ɗe, inniri ɗe Salomon (Annabi Sileymaani). Adii jiimde ɗe Almaañ (1884-1922). Kañje kala ɗe ittaa he njiimaandi mum caggal nde foolaa e wolde adannde.
Duuɗe Deeƴngo (Pasifik)
So a nanii « duuɗe Pasifik » ko dental 20 000 haa 30 000 duunde gonɗe e nder geec pasifik. Yoga e duuɗe pasifik gonɗe worgo Ŋorol Kaaseer lolliri ko Oseyani (Océanie), hay so tawii noon Oseyani ina heewi naworde Ostarali e duuɗe malesi (ɗe Malaisie). Dente tati duuɗe ɓurɗe teskinde ɗee ko ɗeeɗoo : Malanesi e Mikronesi e Polinesi.
•Melanesi firti ko « duuɗe ɓaleeje ». Ɗee duuɗe keedi ko worgo Ŋorol Peccol. Ina limtee e majje : Nuwel Gine (duunde pasifik ɓurnde mawnude, duunde ɗimmere e nder winndere ndee caggal Groenland), Nuwel Kaledoni, Wanuatu, Fidji, duuɗe Salomon (Sileymaani)…
•Mikronesi firti ko « nduukon ». Ina jeyaa heen duuɗe Mariyaan Rewo, Guyam, Wake, Palaos, duuɗe Marshall, duuɗe Gilbert e Banaba (Kiribati), Nauru kam e Federaasiyoŋ Dowlaaji Mikronesi. Ko ɓuri heewde e majje keedi ko rewo ŋorol peccol.
•Polinesi firti ko « duɗe keewɗe ». Ko ɓuri heewde e majje keedi ko worgo Ŋorol peccol. Ine e majje : Nuwel Selannde, duuɗe Haway, Rotuma, duuɗe Midway, duuɗe Phonix (Kiribati), duuɗe Liiñ (ile de la Ligne) (pecciiɗe hakkunde Kiribati e Dowlaaji Dentuɗi Amerik), duuɗe Samoa (pecciiɗe hakkunde dowla Samao dimo e Samoa amerikeeje), Tonga, Tuwalu, duuɗe Kuuk (Cook), Wallis-e-Futuna, Tokelo, Niue, Polinesi farayseejo, e duuɗe Pâcques.
Bookara Aamadu Bah


text:
Alfaa Yaayaa
Alfaa Yaayaa Jallo ko lamɗo diiwal Labe wonnoo, fewndo dawla alsilamaaku Fuuta Jaloo. Diiwal Labe ngal laatino fayda feccere Fuuta Jaloo, hakkee ko ngal yaajunoo, tentii ɓaawo dahugol leyɗeele janane wano leydi Seɓɓe (Manndinkooɓe) Ngaabu.
O jibinaa e hitaande 1850, geɗal Kumanco ɓiɗɗo debbo lamɗo Ngaabu on Janke Waali. O etii sortugol diiwal makko ngal e laamu Timmbo ngun. O tawano e janfiiɓe Almaami Bookar Biro ɓen. Nde o tawnoo Faransiiɓe ɓen eɓɓii dahugol Fuuta yewa laamu Almaamiiɓe ɓen, o ndaari no o gollidira e maɓɓe fii no o danndira laamu makko ngun. Ko nden faljere mawnde heɓunoo ardiiɓe Fuuta ɓen heewɓe e ngun jamaanu: ɓe anndaa feere bonnde Faransiiɓe ɓen ko "diviser pour régner" (waddindira laamoo), e maanaa ko addugol lurral hakkunde ɓiɓɓe leydi fii no joɗɗinira njaggu mun e hoore maɓɓe. Nde Faransiiɓe ɓen foolunoo Bookar Biro ka hare Pooredaaka e hitaande 1896 ɓe immanii follirgol lamɓe diiwe wallunooɓe ɓe gooto gooto kanyun e seekugol leyɗe maɓɓe watta pattaloy pattaloy. E hitaande 1905 ɓe janfii Alfaa Yaayaa ɓe egginiri mo Dahome. Ɓaawo ɗun ɓe artiri mo Fuuta kono o fuɗɗii eɓɓindaade fii dartagol laamu Porto ngun. Portooɓe ɓen huli darja makko huli wota o murtin leydi ndin. Ɓe nanngiti mo ɓe egginiri mo ngol ɗoo laawol Moritani. Ko ɗon o faatii e hitaande 1912. 1969 laamu PDG (Seeku Tuuree) artiri furee makko on kanko e Almaami Saamori Gine. Hiɓe belnaa berɗe Kamerun ka laamorde Konaakiri. Yimre ngenndiyankoore (Hymne National) Gine nden ko e gimol "Deemankan" tuugii: ko jeliiɓe Manndinkooɓe yimannoo Alfaa Yaayaa ngol gimol. Hannde hannde Gine no semmbini fii Alfaa Yaayaa ƴettiri mo wa ŋanaajo leydi ndin mawɗo kono taariika makko on hollitii wonnde himo tawaa e bonnunooɓe dawla mo Karamoko Alfaa sincunoo on sabu ko lurre e janfaaji hakkunde yeesooɓe Fuuta ɓen to qarnu 19aɓo lo'ini tugale on dawla udditani kolonaaku laawol.
References[taƴto | taƴto ɗaɗi wiki]
- Richard Andrew Lobban, Jr. and Peter Karibe Mendy, Historical Dictionary of the Republic of Guinea-Bissau, 3rd ed. (Scarecrow Press, 1997), p. 72 Template:ISBN
- Thierno Diallo, Alfa Yaya, roi du Labe (Fouta Djallon) (Dakar, 1984) Template:ISBN page with book cover


text:
Home -- Fulfulde -- Perform a PLAY -- 003 (Pig slop or banquet dining)
3. Ñaametee kose kaa peepala
Baabiraawo on no darii ka binde fineeter, himo aani. Waðii balðe seeða gila ko åiððo makko tosooko on yalti ka makko. O yahi ka woðði, o ýetti kaalisiiji ði o roni ðin, o yahi hoore o ýeýýitaaki hay nde wootere!
Baabiraawo on no yiði mo. Ko honto åiððo maa on woni? Ko honno o fewndori?
Ka yaasi, himo e jam. Himo joginoo kaalisi buy e yiååe buy. O yahi, ko fijidaaru tun o jokki. Waðugol caate, jala, yara beere, hay waðugol piiji ði o andani hoore makko ko åoyliiði. Himo ukkondiri e yingu ngun. Neeåataa hara kaalisiiji makko ðin lannii, yiååe makko doga mo.
Angal golle ko muraadu sattudu. Ka sakkitoode, o heåi golle demal. Fagugol kose – o heåataa golle kaanuðe wa ðen ðon! Reedu makko ndun yoosi, ko ñaametee kose o ñaamaynoo, hay si o newnanooka ðun. Heege e conci seekitiiði, o jooðii takko koseeji luuåayði ðin, o woni e miijitagol.
Ben an no yiðunoo lan. Hara o wattanno yili e ðun?
Tun nde wootere, o immii, o fiåi anniye gooto. O wi’i,
Åiððo : "Jooni non, miðo yiltitaade ka ben an, mi wi’a åe mi ninsii junuubu mo mi waði on e hoore maååe e fee ngal kuugal an."
Tigi tigi, hari himo faalaa qirritanaade ben makko.
Anditee ðun : hay si åiððo no woððitii, woððitii fota suudu ben mun ndun, ben makko no yiðuno mo fewndo ko åe woððondiri. Åay non himo yiði mo, o dogi fottugol e makko!
Adalde yo åiððo on yewtu goððun, baaba makko hirbii mo, lunnii. Himo weltii haa feýýiti keerol, o noddi jiyaaåe åen, o wi’i åe :
Baabiraawo : "Yahee tinna! Addanon mo kaftaane åurðo fotude on, watton mo hurundaare e paðe. Fijen, weltoðen! Weltoðen sabu oo åiððo an ðoo ko mayðo, kono jooni, o wuuritii! Hari kadi o majjii, kono jooni o yiitaama!"
Ko wano baabaajo on yiðirnoo non åiððo on, ko wano non Alla yiðiri en. Himo faalaa yo en aru e makko, wuuriden e makko. Ko ðun waði si annabi Iisaa fillitanii en oo taariika.
Hara hiða faalaa andude fii giggol Alla ngol åuri nii e ko honno åadortaa-mo?
Haray, windanee men, men torike ma!
Yewtooåe : Fillitotooɗo, Åiððo, Baabaajo
© Copyright : CEF Allemagne


text:
Home -- Fulfulde -- Perform a PLAY -- 023 (Peter starts again 8)
23. Petruusu heåii fokkitande hesere 8
Suka : "Ko honɗun e satteende Petruusu wondi e mun?"
Jiwo : "Hinaa nii o woowi wonirde."
Suka : "Ko woni tun, hannde o aldaa e fijidaaru."
Jiwo : "Himo deýýi fota."
Hari Petruusu no niååiti. Himo wakkii sakoosi tedduɗo mo goɗɗo yi'ataa. Ko honɗun o waɗi nder ton? Haa hannde o wowlanaali goɗɗo fii ko woni e on saaku.
Hino ŋalɗini, ñannde kala nde o yahi ka duɗal e alatiije ɗen, haray himo wakkii sakoosi makko on. Petruusu no andunoo wonde o waawataa welude Alla hara himo wondi e ngal dongal.
O hooti ka makko, himo miijoo miijooji lugguɗi. Himo faalanoo wonude kanko tun feere, o naati ka saambur makko, o ɗaanii.
Tawi miijooji makko ɗin no yiilondirde e hoore ngal dongal ngal o rondii :
… piiji ɗi o wujji ɗin ka nder magasan.
… mbuuɗi ɗi o ýetti ɗin ka debehun ka yumma makko marata ɗon kaalisiiji ɗin.
… penaale e samakalaaji aaliiɗi ɗi o waɗi ɗin fii no yimåe åen haalira fii makko ko moýýi.
O waawataa jokkude waɗugol ɗin piiji, wano Petruusu miijori non. Rewrude e taariikaaji ittaaɗi ka Kitaabul-Muggadasi, himo anndi wonde annabi Iisaa no waawi heyɗintinde kala huunde. Fokkitande heyre, ko ɗun woni ko Petruusu faalaa, ko ɗun waɗini mo ko o woowaa waɗude : o juuli. O yewtiri annabi Iisaa nunɗal, o holli mo ko honno o ninsiri fii ko o waɗi kon fow.
O yewti on mo en waawataa yi'ude, ɗun e tawde himo wondi e men soono wo e o heɗoto en soono wo.
Petruusu : "Iisaa Joomi, mi jarnii ma fota, hiɗa yiɗin mi ɗun e tawde ko a anduɗo kala ko fewtin mi. Mi jeeji ma, yaafano lan penaale an ɗen e nguyaale an ɗen e konguɗi an kaanuɗi ɗin. Wattu åernde an nden åernde laaåude, artaa ka nder ngurndan an, wontanaa mi Joomiraaɗo. Aamiina!"
Åawto toragol makko, hakkee ko Petruusu yarlinano fota sabaneede ko annabi Iisaa jaabini kon torndeeji makko ɗin ɗon e ɗon. Wondude e weltaare, o wi'i ɗun ɗoo :
Petruusu : "Mi jarnii ma, yo Iisaa Joomi, a yaafanike lan, a wonday e an soono woo."
Åeya wattani yili e ko Petruusu wonti kon keso. O holli åe dalil on, hay si tawii woååe goo no jalude mo, åe alaa e faamude.
Haray an kadi hiɗa rondii suga ngal dongal?
Mi andaa ko honɗun woni ka nder sakoosi maaɗa, kono miɗo anndi wonde hiɗa waawi yewtude huunde kala annabi Iisaa. Waɗiraa no Petruusu waɗirnoo non!
Si hiɗa jebbilii waɗugol ɗun, haray miɗo weltii heɗitagol ma.
Yewtooåe : Fillitotooɗo, paykoy koy ɗiɗoy, Petruusu
© Copyright : CEF Allemagne


text:
Ñawu jabet so duumiima e ɓalndu ina jibina caɗeele keeɗe so tawii ngu aynaaka. Ɓooygol suukara e nder ƴiiƴam ñawɗo oo ina waɗa rewameeji e denndaagal terɗe ɓanndu nduu. Tawde noon wonii ñawu jabet nguu sellataa, rewameeji ñawu nguu kaɓtortee tan ko e tewaade. Reenaade won e ñameele, kadi nehde hoore mum e won e fannu nguurndam, mbele suukara balndu nduu ina hakindoo. So suukara oo reenaaka, o jibinta ko ñawbuuli goɗɗi. Ina jeyaa e ɗiin ñawbuuli ɗiiɗoo ɗi njogor-mi limtude.
Ñawu jabet so duumiima e ɓalndu ina jibina caɗeele keeɗe so tawii ngu aynaaka. Ɓooygol suukara e nder ƴiiƴam ñawɗo oo ina waɗa rewameeji e denndaagal terɗe ɓanndu nduu. Tawde noon wonii ñawu jabet nguu sellataa, rewameeji ñawu nguu kaɓtortee tan ko e tewaade. Reenaade won e ñameele, kadi nehde hoore mum e won e fannu nguurndam, mbele suukara balndu nduu ina hakindoo. So suukara oo reenaaka, o jibinta ko ñawbuuli goɗɗi. Ina jeyaa e ɗiin ñawbuuli ɗiiɗoo ɗi njogor-mi limtude.
Ñabbuuli gite (Rétinopathie)
Ñawbuuli gite njeyaa ko e ɓurɗi heewde e rewameeji jabet. Jabet so duumiima e ɓalndu ina usta jiyɗe. So ɓooyii ina adda ngumndam melees. Saabotoo ɗuum ko keewgol suukara e nder ƴiiƴam, bontugol ɗaɗi jarnooji gite ɗee.
Ɗaɗi muusooji
Ɗaɗi muusooji ina njeyaa kadi e rewameeji jabet. Wiɗto ina holliti wonde feccere e yimɓe wonduɓe e jabet ina keɓa muuso ɗaɗi e nder duuɓi sappo (10) gadani, nde ñawu nguu heɓtiiɓe ndee. Saabotoo kiin muuseeki ɗaɗi ko keewgol suukara e nder ɓalndu nduu. Ina sifee e maale ɗaɗi memaaɗi hono no jaaɗo jaaɗo juuɗe e koyɗe. Ina jeyaa heen kadi mooƴo, walla muuseeki ceɓɓetine peɗeeli juuɗe e koyɗe.
Rafi ɗaɗi tino (Neuropathie)
Ñawu ɓooƴe kadi ina jeya e rewameeji jabet. Ɓooƴe ko tergal kimmungal (patamlamal) e nder ɓalndu. Ngaal jogii ko sifaa tame ciggoowo yoga e salteeji (posone) ɓalnɗu. Ko ƴiiƴam soggata ɗiin salteeji haa yettina ɗum ɓooƴe ɗee. So ɓooƴe ɗee ciiwtii ƴiiƴam ɗam, ɗe mberlotoo salteeji ɗii ko e nder basel taare mbele ɗe njaltida e taare ɗee. Suukara keewɗo e ɓalndu bonnata ko ɓooƴe ɗee. E oon sahaa salteeji ɓalndu nduu keewɗi jaltataa e ɓanndu nduu. Ɗiin salteeji keddotoo ko e ƴiiƴam. Neɗɗo oo waawataa wuurde so wona ƴiiƴam ɗam yaltine, ɗam siiwtiree masiŋ, ɗam naattine e nder ɓalndu joomum. Ko ɗuum wiyetee jaliis (hemodialyse).
Ñawbuuli ɓernde
Ñawbuuli ɓernde ina njeyaa kadi e rewameeji jabet. Keewgol suukara e nder ƴiiƴam ina haɗa ɗam dogrude no ɗam foti dogrude e nder ɓalndu sabu ɗam moddude. Ndiin moddeendi ina addana ƴiiƴam ɗam fenndaade. So ƴiiƴam ɗam fenndiima, ɗam waɗata ko keɗɗe cukka laabi majjam. E oon sahaa, ƴiiƴam yettotaako terɗe ɓalndu nduu fof. So juutii, ɓernde daroo, ma walla bannge e ɓalndu maaya tawde kay wonii ƴiiƴam yarnaani terɗe ɗee. Ko ɗuum jibinta maaygol junngo e koyngal e bannge e hunuko. Ko ɗuum woni ko keew-ɗen wiyde rafi henndu.
Ɗiiɗoo rewameeji jabet ɓuri waawde heɓtaade ko yimɓe ñawɓe to batte duuɓi, maa walla kadi yimɓe soomɓe ñawbuuli goɗɗi bayɗi no taasiyoŋ (hypertension).
Ñawbuuli ɓernde ina keɓto kadi wonduɓe e jabet tawa kadi ko ɓuttiɗɓe haa fakiti, ma walla kadi tawi ko simmotooɓe.
Wiɗto hollitii, kala e nder teemedere (100) yimɓe ñawɓe jabet, heen capanɗe njeetato (80) ko ñawu ɓernde warata ɗum en. Ko ɗum waɗi wonduɓe e jabet ina moƴƴi njuurnitoo kadi lamɗam ɓalli mum en. Ina moƴƴi kadi ɓe ndeenoo ñameele niinɗe. Eɓe mbagginaa kadi nde ɓe ndillinta ɓalli maɓɓe, ko famɗi kala capanɗe tati minit (30 minutes) e nder kala ñalawma. So tawii kadi ñawɗo jabet oo ko cimmotooɗo, omo wogginaa nde o ɗalata simme. So tawii kadi ko o jom ɓalndu heewndu, omo wagginaa nde o ustata ɓalndu nduu.
Ñawbuuli goɗɗi
Ɓalndu soomndu jabet ko udditiindu e keewɗi e mboosaaji. Ko ɗuum waɗi, ñawɓe jabet ina ɓallii e heɓde ñawbuuli guri ko wayi no laamlaame, walla puƴe. Ina ɓallii ɓe kadi ñawu ɗakkudi, ñawbuuli becce (jofe), ñawbuuli terɗe njibinirɗe haa teŋti noon e tergal debbo.
Ngannden kadi ñawannɗe jaltooje e ɓalndu gonnduɗo e jabet ina caɗi sellinde. Ko ɗuum waɗi ɓalndu soomndu jabet ina farwi e jiggaade ñawanɗe duumotooɗe e nokkuuji kala. Haa teeŋti noon e koyɗe. Ko caɗtugol majje sellude addanta koyɗe ɗee taƴeede woto reɓde e dow ɓalndu nduu fof.
Gonnduɗo e jabet ina foti waɗde reende koyɗe mum e gaañanɗe. Sabu gañanɗe ɗee eno ɗe mbaawi fotirde fof, hay sinno koko foti no ŋaacel, ma walla puƴel tokosel, ma walla faandu, ina mbaawi reɓde jibinoya goɗɗum. Ko ɗuum waɗi ñawɗo jabet ina wagginaa nde ɓoornotoo paɗe timmuɗe, mbele cuura koyɗe mum. O fotaani kadi ɓoornaade paɗe paaɗuɗe walla ñaaɗɗe woto koyɗe makko puɗtude paali ngonta ñawanɗe.
Woto o yahat koyɗe mehe, hay sinno noon ko e nder galle, haa teeŋti noon so omo golloo e boowal. Ɗuum fof ko mbele omo waasa fergitaade e geɗe juwooje, ma walla ɗeeɗooje.
Gonnduɗo e jabet , so ina hooltoo cegeneeji mum, woto o takkin, sabu ɗuum alaa o waawi ɗeeɗaade wontana mo ñawannde. Woto o woppat tuundi e koyɗe makko. Tuundi ina wallita ñawanɗe.
E kala saha hay sinno o tinaani muuseeki, omo foti yuurnitaake koyɗe makko, so alaa ɗo ñawanngel ummoto hee. E kala nde o yiyi heen ñawannde, walla hay sinno ko ko foti no ŋaaccel, omo wagginaa nde o yaaccotoo e holloyde doktoor.
Tesko-ɗen
• Ñawu jabet so duumiima e ɓalndu ina jibina caɗeele keewɗe so tawii ngu aynaaka. Ina jeyaa e ɗiin ñawbuuli ɗiiɗoo ɗi njogor-mi limtude : Ñawbuuli gite (Rétinopathie), ɗaɗi muusooji, rafi ɓooƴe (Neuropathie), ñawbuuli ɓernde, ñawbuuli goɗɗi.
• Ñawannɗe jaltooje e ɓalndu gonduɗo e jabet ina caɗi sellinde. Haa teeŋti noon e koyɗe.
• Gonnduɗo e jabet ina foti waɗde reende koyɗe mum e gaañanɗe. E kala nde o yiyi heen ñawannde, walla hay sinno ko wayi no ŋaaccel, omo wagginaa nde o yaaccotoo e holloyde doktoor.
Njetoor feewde e :
- Bookar Amaadu Bah (Muritani)
- Aamadu Umaar Jah (Muritani)
- Doktoor Jean Claude Klein (Farayse)
- Doktoor Alhuseynu Bah (Muritani)
- Anik (Kanadaa)
Doktoor AlHuseyni Sal


text:
E lebbi cakkitiiɗi ɗii, laamu Muritani ko ko weri sawru tan. Kala ɗippuɗo, taƴanee kasoo duuɓi dutal ! Ñaawoore ɗo ɓuraaɓe doole potnoo fawde yaakaare, ko kuutorɗe ɗe laamiiɓe tami e juuɗe mum en, ina tooñira yiylotooɓe yooltude hujjaaji mum en. Wontii hankati, “ɗo dogee dañaama, ɗo huccee alaa”. Ko ɗuum heɓtii yimɓe fedde wiyeteende IRA fawaaɓe kuuge kasoo duuɓi 3 haa duuɓi 15, caggal nde leeptaa, sabu takkeende huunde nde tawaaka.
E lebbi cakkitiiɗi ɗii, laamu Muritani ko ko weri sawru tan. Kala ɗippuɗo, taƴanee kasoo duuɓi dutal ! Ñaawoore ɗo ɓuraaɓe doole potnoo fawde yaakaare, ko kuutorɗe ɗe laamiiɓe tami e juuɗe mum en, ina tooñira yiylotooɓe yooltude hujjaaji mum en. Wontii hankati, “ɗo dogee dañaama, ɗo huccee alaa”. Ko ɗuum heɓtii yimɓe fedde wiyeteende IRA fawaaɓe kuuge kasoo duuɓi 3 haa duuɓi 15, caggal nde leeptaa, sabu takkeende huunde nde tawaaka.
Ko ɗuum heɓtii jaaynoowo biyeteeɗo Seek Baay wul Seek Muhammed, berlinooɗo Kalifu faɗo, e yahdiiɓe mum ɗiɗo waɗnooɓe dille e ñaawirde (duuɓi 3 e duuɓi 2 kasoo) e sukaaɓe “Maani Chari Gazoil” . Doole kisal leydi ndii ina nganndiraa wasre : ko ndeen wasre ɗe kolli sukaaɓe M25 e “Maani Chari Gazoil” e ko sakkitii koo tooñannge sanndarmori gonɗo km 25 Nuwaasoot tooñi jabba lollirɗo Yero Gaynaako…
E tonngoode 149 en naamnditinooma « hol ko woni hakkunde laamu e IRA » ? Ngaal naamnal ñaawoore leydi ndii jaabtoriima ɗum kuuge kasoo juutɗe. Ko ɓe 13 jagganooɓe janngo mum e ɓaawo janngo mum pelɓondiral boowal Buuamatu, jeyaaɓe e fedde IRA, fawaaɓe kuugal kasoo, hakkunde duuɓi 15 e duuɓi 3.
E miijo Barahim Ebetti « ñaawoore ndee nuunɗaani. Laamu nguu ko ko yiɗi momtude yimɓe IRA, goɗɗum alaa, sibu alaa ko ɓe njotondiri e ɗee geɗe. » Bilal wul Dik, gooto e heedooɓe ministeer geɗe nder leydi e polisiyeeji 19 gullitinooɗi ɗii, wiyi aɓe njawi kuugal ngal, sibu ɓe naamndinoo ko 70 miliyoŋ kono ñaawoore ndee rokki ɓe tan ko 38 miliyoŋ. Banngeeji ɗiɗi ɗii kala mbiyi ko wullittooɓe mbele ñaawoore ndee ina waɗtee.
Eɗen ciftina tan ñaawoore ndee waɗii haala no feewi, tee heedooɓe yimɓe IRA ɓee mbattini ko geddude, nde kuuge ɗee ƴettetee ndee hay keedoowo gooto tawaaka.
Kamɓe wullitinooɓe ɓee ɓe ɗaɓɓiino yo Ñaawirde Warhoore (Cour criminelle) noddu jom boowal gaddungal haala ngal, heɗoo ɗum. Oon noddanooma nootii, haali ndaɓɓa, laaɓtuka. O wiyi o meeɗaa kalmaade hay gooto. Ko noon wonande geɗe goɗɗe jaltuɗe e ciimtol polis waɗi ngol, ngol o meeɗaa siifde. O wiyi nii omo sunii e pelɓondire baɗɗe ñalnde 29 suwee ɗee, tee, so Alla, o yiyaani hay gooto, hay fedde wootere caggal ɗee geɗe, o anndaa yimɓe IRA ɓee. O wiyi o waɗdiino e hoɗnooɓe e boowal ngal maslahaa, mbele ɓeen ina egga so lewru koorka maayii, tee omo faamondirnoo e maɓɓe. O hollii mette makko e pelɓondire baɗɗe ɗee tee o yamiraani hay gooto egginde wonnooɓe e boowal hee. Kaa haala ina luulndii binndi polis e wullitiiɓe ɓee gila dow haa les. Ko ɗum firti ? Ɗum firti ko ciimti wiɗto ɗo ñaawoore ndee tuugnii ɗoo, ko pentaaɗi ? Sikke naatii. Ñaawoore kasoo duuɓi potɗi nii noon fotaani tuugaade e geɗe tunwuɗe.
Ko ɗum addani pelle politik keewɗe wiyde wonde laamu nguu “ina huutoroo ñaawoore ngam ñawndirde luure politik”, ɗumɗoon noon “ina luulndii laawol”. Yanti heen “nannganooɓe ɓee mbiyi leeptaama mbele ina ngoongɗina ko takkaa koo”. Ɓe ngullitii, kono ñaawoore jaɓaani huccitande wullitaango maɓɓe. Yanti heen Muritani, leydi nganndiraandi warngooji, ina jeyaa e leyɗe ciifɗe Piɓondiral luulndingal leepte…
Haa e oo sahaa, ko leyɗe mawɗe mbammbunoo laamu Abdel Asiis sabu mum en sikkunoode won ɗo o heedani ɗum en e hare luulndiinde ownooɓe. Kono, kaayit mo dowla Amerik saakti e lewru mars 2016, kollitoowo laamu Muritani siifondiriino e Al Kayda nanondiral e hitaande 2010… kam e geɗe goɗɗe kaawniiɗe curɗe Muritani e baɗe ownooɓe kam e politik laamu nguu e sifaa kuuɓtodinɗo, ngoni ko e faamninde ɓe paamaano, wonde ardiiɓe Muritani ɓee njiɗaa peewal… Won heen nii ina koddiri wonde « Kuugal muusngal pawangal e Seek Baay ngal, kam e piggal sukaaɓe M25 e sukaaɓe ‘’Maani Chaari Gazoil’’ piyaa ko adii ɗuum ngal, e kuuge yimɓe IRA pawaa ɗee, ko jeertinaango ngo laamu nguu huccini e yimɓe fof ngam wiyde ɗum en “hankadi ko ngu pellitngu fiyde kala seppo, e muɓɓirde kunuɗe yimɓe doole.” Laamu nguu woni ko e etaade yaɓɓude kala wellitaare haala, e haɗde kala daranagol jojjanɗe aadee, e hakkeeji aadee ɗi doosɗe leydi ndii keptinani yimɓe fof ».
Yanti heen ina laaɓtani yimɓe fof ñawoore ndee rewaani laawol. Ko ɗuum addani Dental Dowlaaji Amerik wiyde “A min ngoƴaa no feewi kuuge muusɗe kasoo pawaaɗe hanki e yimɓe 20 jagganooɓe caggal pelɓondire baɗnooɗe ñalnde 29 suwee e Nuwaasoot, gila e laawol ñaawoore ngol haa yettii seedanfaaguuji ɗi Dowla oo holliti ngam fawde e jaggaaɓe ɓee kuuge… sappo e tato (13) e fawaaɓe kuuge ɓee njeyaa ko e fedde IRA, fedde haɓotoonde njiyaagu e nder Muritani… A min cunii no feewi e ko won heen mbiyi leeptaama koo. Dental Dowlaaji Amerik ina ɗaɓɓi wiɗto jooni jooni ngam laɓɓinde ɗee geɗe e bayyinde njeñtudi ngoon wiɗto, e ñaawgol yimɓe waɗɓe ɗee geɗe bonɗe”. E Dental Orop wiyde : « A min ngoƴaa haala nanniika kollitoowa jaɓɓugol ɓurtungol laabi ñaawoore, gila e laabi ñaawoore Muritani e hoore mum haa e laabi Piɓondiral Winndereewal luulndingal Leepte ngal Muritani jeyaa e mum. E min ɗaɓɓira laamu Muritani wiɗto luggo, yaawngo faatungo e ɗee geɗe, kam e takke leeptugol. A min njokki rewindaade ɗo ɓadii oo doosiyee kam e sifaaji mum to bannge ñaawoore ».
Ñaawooje goɗɗe mbaɗii ko ɓooyaani koo, tee njoofiri ko kuuge kasoo kaawɗe yimɓe.
Yeru, ñalnde 14 sulyee 2016, Ñaawirde Nehdi (Cour correctionnelle) fawii e biyeteeɗo Seek Baay wul Seek Muhammed kuugal duuɓi tati kasoo, sibu werliima kalifu jooɓnaaɗo konngol guwarnama faɗo. Ko noon kadi sukaaɓe njoyo (5) hollunooɓe mette mum en e ñaawoore makko ndee ñaawraa, pawaa kuugal kasoo duuɓi ɗiɗi.
“Geɗe kaawniiɗe ina mbaɗa e leydi hee, mettuɗe faamde. Neɗɗo fella neɗɗo, woppee ina yaha e haaju mum. Walla jaggiree sanngara, nanngee seeɗa woppee, sabu ko ɓiy Seneraal walla neɗɗo toowɗo e laamu hee. Ɗaɓɓooɓe hakkeeji mum en, walla suurtooɓe fenaande nanngee, cokee, leeptee, ñaawee kasoo duuɓi dutal !” Hono kuugal pawangal e yimɓe IRA walla oo berliiɗo neɗɗo faɗo, yettaaki ɗum. Walla kadi jahatnooɗo haaju mum, wiyaani, waɗaani, yimɓe laamu fotnooɓe reende ɗum, tooña ɗum, piya ɗum.
Ko hono ɗuum heɓtii suka jabba (rappoor) biyeteeɗo Yero Gaynaako (Yero Abdullaay Soh) ñalnde 16 ut 2016. E wiyde makko kanko Yero, « O umminoo ko Ɓoggee, nde o ari poosto sanndarmori gonɗo kilooji 25 ko adii Nuwaasoot, sanndarma gooto ɗoofi mo e oto, naatni mo e cuurel mum en, ɓe ƴattii mo, ɓe piyi mo, ɓe ngoppiti mo, o anndaa fof ko o waɗi ». Ko ɗum waɗi parti luulndo gooto winndude « Parti amen ina ñiŋa ɗee baɗe luulndiiɗe laawol, luulndiiɗe diine lislaam, luulndiiɗe hakkeeji aadee, ɗe nganndu-ɗaa ngoppaani hay gooto tee baawɗe yande e denndaangal ceŋɗe luulndo ngoo ».
Haa yeeso ko laawol !
Muttaar


text:
Woote ngasii, heddii ko liggey potɗo yahdude e nuunɗal e nanondiral. Sikke alaa, njeñtudi wooteeji ɗii jibinii duko e pooɗee-nduuree, sabu wooto e ceŋɗe pooɗondiratnooɗe ɗee fof hollude ko kañum woni e goonga. Kono tan, baɗtande fof, won gardiiɗo leydi ndii hannde. Mbiyen tan yo o ardoro jam, kono kadi yo o ardoro nuunɗal haa mo woni fof yiytoo hoyre mum e nder njeñtudi ngalu leydi mum ndi tawri taaniraaɓe mum, tawruɓe taaniraaɓe mumen.
Caggal oo duwaawu, eɗen mbaawi rokkude wasiyaaji caggal nde ciftin-ɗen won e teskuyaaji ɗi en ceeraani e waɗde. Wasiyaaji jowitiiɗi e ko kaalaten walla ko ngollaten ñalnde kala. En meeɗii siftinde ɗoo yoga e haalullaaji ɗi nanaten banndiraaɓe ene kaala. So en ndokkii yeru, heewii ɗo ko wiyatee e farayse nominasiyoŋ waɗaa, woni toɗɗaade won e yimɓe e golle laamu, tan nduken, caɓɓito-ɗen, ehno-ɗen.
Ko nii ɗum siforii : Batu jaagorɗe jooɗoto, caggal nde ko haaletenoo fof haalaa, ɓe kuccana toɗɗaade won e yimɓe e gardagol won e gollorɗe laamu. Ene heewi, so tawii safalɓe nayo toɗɗaama, ɓaleejo gooto toɗɗaama, mbiyen ɓe njinngii. Nduken kadi caɓɓito-ɗen, kolliren mette men, mbiyen ko en ɗawaaɓe e nder leydi men. Kono kadi, so tawii jaagorɗe njooɗiima toɗɗiima ɓaleeɓe nayo e capaato gooto, keew-ɗen wiyde ko « ɓee ko soodaaɓe ». Mbele en cikkaani ɗuum ko juumre ? Eɗen poti naamnitaade koye men, mbele katojin-ɗen ko e yo ɓaleejo toɗɗe, walla ko yo nafoowo toɗɗe ?
E ko cikku-ɗen, huunde e konngi Pulaar ene poti yuurniteede, sabu ene gasa tawa nde ɗi kaalaa ndee ko jamaanu mo nanndaani e jamaanu mo ngon-ɗen hannde oo. Eɗen mbaawi rokkude yeru e konngol biyngol : « ko bannde ñaami tuuti, ɓuri ko goɗɗo ñaami doli ». So bannde ñaamat tuuta kay, yo goɗɗo ñaam naftoroo, waasataa naftor maa ! Eɗen keewi kadi nande e leydi hee naamne ɗe njojjaani naamnaade. Ndokken yeru e toɗɗagol jaagorɗe laamu walla hoolaaɓe kuuɓal jaagorɗe.
So woodii e ɓee toɗɗaaɗo, naamnal gadotoongal naamneede ko « Holi to o jeyaa » ? Alaa naamnotooɗo « holi ko o waawi waɗe e ko o halfinaa koo, walla mbele omo nuunɗi, mbele omo jaɓɓoo, mbele omo nuunɗi e ko o jogori gollaade koo, walla mbele omo anndi wonaa koreeji makko tan walla diiwaan makko tan walla falnde makko tan walla wuro makko tan walla nii ɓesngu makko tan o laamanii ».
Sikke alaa, waɗi en haalde ɗum ko yiyde heen yeruuji keewɗi, sahaaji goynooji sabu mumen waasde haande. Njoofnirten tan ko siftinde anndunooɓe e anndinde ɓe nganndaano, ko heewi saabaade neɗɗo waɗeede jaagorgal walla rokkeede gollal laamu toowngal. Ko geɗe tati tan caabotoo. Ndokken yeru e miin kaaloowo ɗoo oo. Saabotoo mi toɗɗee e ɗee golle laamu toowɗe tan ko ɗee geɗe tati:
1. Ko mi ganndo, karallo, baawɗo gollal mum mo gardiiɗo leydi waawi tuugnaade e mum ngam golle mum peewa
2. Mi wonaa ganndo, mi wonaa karallo, kono ko mi ganndaaɗo, keɗanaaɗo e diiwaan mo njeyaa-mi oo. Waɗde so hoyreejo leydi waɗii kam ɗoon, maa mi naf yimɓe diiwaan oo haa mbeltanoo mi, mbele janngo so mi ɗaɓɓirii ɗumen wootande mawɗo leydi oo mbaasa gantinde
3. Mi alaa ganndal, mi alaa karallaagal, mi wonaa ganndaaɗo e diiwaan njeyaa-mi oo, kono ko mi gaddanoowo hoyeejo leydi oo kabaruuji, hay sinno ko boomooji. Kaalt-mi tan koko weli mo, hay sinno nafataa ɓesngu leydi ndii. Tawi woƴi mi tan ko « yo barme am neyɓu ».
Tonngiren naamnal: Holi e ɓee mo ɓur-ɗen yiɗde wonana en e sara mawɗo leydi ?
Malal Sammba GISE


text:
Movie: Pushpa
Staring: Allu Arjun, Vijay Sethupathi, Rashmika Mandannaa
Singer: Vishal Dadlani
Music: Devi Sri Prasad
Lyrics: Raqueeb Alam
Mp3 Bit Rate: 320/128Kbps
Language: Telugu
Jaago Jaago Bakre Telugu Single Keywords:
- Jaago Jaago Bakre song lyrics
- Jaago Jaago Bakre song download naasongs.com
- telugu Jaago Jaago Bakre mp3 song download
- Jaago Jaago Bakre naa song
- Jaago Jaago Bakre full song free download
- High quality Jaago Jaago Bakre Mp3 Song Download
- Jaago Jaago Bakre song download teluguwap.net
- Jaago Jaago Bakre lyrical song download
- free telugu Jaago Jaago Bakresong download
- Jaago Jaago Bakre mp3 song download 320kbps
- www Jaago Jaago Bakre naasongs.com
- Jaago Jaago Bakre mp3 song dowload 128kbps
- Jaago Jaago Bakre audio song download
- Jaago Jaago Bakre mp3 download atozmp3
- Jaago Jaago Bakre song mp3 download
- Jaago Jaago Bakre song download naasongs
- Jaago Jaago Bakre naa mp3 song download
- naa song Jaago Jaago Bakre download
- Jaago Jaago Bakre new mp3 song download
- Jaago Jaago Bakre sensongsmp3
- Jaago Jaago Bakre official song download
- Jaago Jaago Bakre telugu single download
- Jaago Jaago Bakre song download sensongs
- Jaago Jaago Bakre low quality song download
- Jaago Jaago Bakre mp3 downloading
- Jaago Jaago Bakre mp3 download 64kbps
- Jaago Jaago Bakre mp3 download naasong.in
- Jaago Jaago Bakre mp3 songs download kuttyweb
- Jaago Jaago Bakre song download telugu
- Jaago Jaago Bakre telangana song download
- Jaago Jaago Bakre song download rockonmp3
- Jaago Jaago Bakre mp3 download itunesrip
- Jaago Jaago Bakre song download in gaana
- Jaago Jaago Bakre song download in saavn
- Jaago Jaago Bakre mp3 download in a youtube
- Jaago Jaago Bakre song download from naasongs.com
- Jaago Jaago Bakre song download isaimini
- Jaago Jaago Bakre single direct download
- Jaago Jaago Bakre song download mp3 free
- Jaago Jaago Bakre song.com


text:
Dillere pelle Ɓamtaare Pulaar
He mooɓondiral mum ɓaɗnongal 1982, nde Fedde Ɓamtoore Pulaar Senegaal (Association pour la Renaissance du Pulaar -ARP – Senegal) felliti waɗtude jaŋde Pulaar toɓɓere ɓurnde himmude he kuccam fedde ndee, ko wonno caɗeele he oon tuma ko defte janngirɗe pulaar. Fedde ndee udditi duɗe janngirɗe he nder diiwaanuji Senegaal ɗi kala. Gila he saareeji mawɗi ɗii, haa he gure tokoose ɗe, ɗuɗe ngudditaa ene njanngina Pulaar. Yimɓe kala nootii
he ngoon eeraango; rewɓe e worɓe, mawɓe e sukaaɓe, ɗum woni dillere (mouvement) mawnde. Ɓe heen nootorii ngam kiram leñol e yiɗde daranaade ɗemngal ngal hoto maayde walla jaastude, woɗɓe ko sabu kiram kono kadi yiɗde janngude e haɓde e humambinndaagu ene hirjinnoo ɗum en. Kono he ngaan saanga, momtirde humambinndiyaagal mum jaŋde pulaar wonaa ko woɗɗinta neɗɗo. Jaŋde Pulaar ene waawnoo tan wallude oon tigi waawde taraade e winndude, kono oon tigi waawataano faggaade heen gannde keewɗe, nde tawon gannde ballifaaɗe he ɗemngal pulaar keewaani. Ɗuum fof e wayde noon, haɗaano yimɓe ɓee daraade ene uddita duɗe ene njannga pulaar. Ndeen dillere kadi haaɗaani tan he nder Senegaal e diiwaanuuji mum, kono ko noon ɗum waynoo he nder Muritani haa e leyɗeele goɗɗe ɗe ɓiyɓe fuutankooɓe ɗanni noo he mum en, ko wayno Farayse, Gabon, Libi, Cote d’Ivoire, Egypt,ekn… Ɗum woni dillere (grass-root movement) teskinɗo he nder aduna hee kala. Annduɓe heewɓe mbaɗi wiɗtooji he ndeen dillere, kadi mbinndi heen ɗereeji (papers/ publications). Ndeen dillere aalamyankeere ngam wuurtin’de pinal Fulɓe e ƴellitde ɗemngal pulaar (Mouvement populaire et Universelle pour la Renaissance du Pulaar), wonti case study he kala Duɗe Jaaɓihaaɗtirde (Universites) aduna he.
Hol ko Ndeen Dillere Jibini ?
En kaaliino, mbiyɗen wonnde nde pelle Pulaaryankooje ɗe (ko noon ɗe noddirtee) ngummanii jaŋde pulaar ndee, yiyde deftere winndaande he pulaar (taw ko e alkule latin ) wonaa ko newi. Hay seeɗa goodnooɗo o ko defte puɗɗorɗe jaŋde tan ko wayno ekkorɗe winndude e taraade alkule pulaar. Kono he ngaan saanga nde tawnoo ko pelle tiiɗɗe, doolnuɗe tammbinoo ɗeen golle, ko wayno ARP-Senegal, ARP-Mauritanie, KJPF- France, KJPFW- Egypt, ekn, golle ɗee ene njahrunoo yeeso sanne kadi jibinii rewam nafojam. Leyɗeele keewɗe ɗe Fulɓe tawetee he mum en, ɗemngal Pulaar/Fulfulde e pinal fulɓe rokkaama heen geɗal. Hay pelle renndoyankeeje Afrik ko wayno Fedde Ngootaagu Afrik walla CDEAO hannde ene ittani Pulaar geɗal mawngal.
Duuɓi cappanɗe tati caggal ndeen dillere ngam wuurtin’de ɗemngal Pulaar e pine fulɓe, tawa ko rewrude he binndol e jaŋde, pulaar ene jeyaa e ɗemɗe Afrik ɓurɗe winndeede hannde. Denndaangal gannde aduna ɗee hannde ene mbinndaa (pira walla mballifaa) e pulaar. So en ƴettii yeru tan he defte diine Islaam, ma en njiy wonnde ko winndaa heen (wallifa walla firaa) ene heewi.
Deftere Allah teddunde ndee, Al-Qur’aan, hannde ene firaa e pulaar hakke firooji joy tawa wooto heen fof ko kaamil o kiɓɓuɗo ko jiidaa e firooji goɗɗi keewɗi baɗaadi he yumre Amma nde (Juz’ amma).
Wona defte diine tan, kono hono no mbiyɗen ni, denndaangal gannde hannde ene mbinndaa he ɗemngal Pulaar. So a limii tiitooɗe ko wallifaa he pulaar, ene wona ujjunnaaje limti-limtinɗe tiitoonde. Ko jiidaa e lowe internet binnddoje he ɗemngal Fulfulde.Yimɓe ɓee ene njokki kadi e wallifaade. Ñalnde kala aɗa nana walla njiya deftere hesere ene yalti. Hono no mbiynoɗen ni, e fuɗɗoode, nde yimɓe noddaa yoo ngar njannga Pulaar nde defte ngala, kono sabu kiram leñol e yiɗde danndude ɗemngal ngal hoto ngal maayde, waɗi yimɓe nootitii heen wonndude e keewal. Hannde noon, ɗo ɗum fuɗɗii waɗde ngartam mawɗam ɗoo, defte mballifaa, gannde ndañaa, yimɓe ɓee mbayi kono fuɗɗiiɓe waaltaade ni. Fuɗɗii ko gila he pelle ɗe kaalɗen dow ɗee, umminnooɗe dillere ndee ɗee, kanum en fof mbayi kono puɗɗiiɗe maayde ni. Haysinno wootere heen kala ene heddii woodde ne, nattii jogaade coftal e himme joginoo hanki o.
Mbele ɗeen pelle ko gadduɗe golle mum en haa ɗo mbaawnoo haaɗnude ɗum en tan, ndartini ɗoon, tawa ko heddii e golle ɗee koo ko laamuuji leyɗeele men poti ɗum jokkitde? Walla ɗe ngonndi ko nattude jogaade ardiiɓe saasɓe jooma en jiyanɗe laaɓtuɗe waawɓe ɗowde ɗeen pelle?
Laamuuji ɗi ŋakkeede pellital dawrugol ngam ƴellitde ɗemɗi ngenndiije haa ɓuri teeŋtude noon e Pulaar.
Nde Seek Anta Joop en Sakiir Caam en piratnoo gannde toowɗe ko wayno Filosofi, théorie de la relativité walla hiisaaji toowɗi (mathematiques) he ɗemngal Wolof nde, fayndaare maɓɓe wonnoo ko yiɗnoode fennude tuubakooɓe wiyatnooɓe wonnde ɗemɗe Afrik mbaawa roondaade gannde lugge. Ɗeen golle, he ngaan saanga, hollirii wonnde so ɓe mbaawii waɗde ɗum he Wolof firti ko ene waawi won’de he ɗemɗe Afriknaaje keddiiɗe ɗe. Kono ɗiin jaribooji e hujjaaji laaɓtuɗi ndañaano laamuuji ɗi ene mballa ɗum siyneede. Nde dillere (mouvement) Pulaar kaalɗen dow ndee ari, nawii ɗeen golle ko ene fiiltoo ɗumm laabi ujunere toowde. Hannde natti tan seernaaɓe (profosseures) wonɓe he nder gollorɗe mum en Jaaɓihaaɗtirde, njoñotoo ene pira yumre (chapitre) he won e defte annduɓe he ɗemɗe men ngam yiɗde hollirde ɗo mbaawka mum en he ɗeen gannde tolnii, kono wontii ko gannde ɗee piraama, muulaama ha mo woni kala ene waawi heɓde ɗum, jannga naftoroo.
En kaalaani tan ko wallifaa he Pulaar he fannuuji bayɗino, Jime (poésie), coñce (literature), celluka (grammaire) diine (relgion), walla caggitorɗe gila e ɗemngalyankeeje haa fanniyankeeje, kono hay gannde bayɗe no mathematiques ene waɗi defte mum timmuɗe (wona jume tan) binndaaɗe he Pulaar kadi muulaama, sariima nana huwtore. Deftere he mathematiques nde wallifii ɗum Muhammadu Falil Sih, nde tiitoonde mum ko “Binndanɗe Hiisankooje”, ko yeru laaɓtuɗo wonnde wona ŋakkeende kelmeendi ngam winndude kala ganndal haɗi laamuuji ɗi huccan’de ƴellitde ɗemɗe ngenndiije ɗee he golloraade ɗum, kono ɓe ŋakkaa ko pellital dawrugol (une volonté politique) ngam ƴellitde ɗemɗi ngenndiije haa ɓuri teeŋtude noon e Pulaar. To bannge kelmeendi, hannde haysinno njahɗaa ko he internet hee ma taw toon lowe-geese (site web), keewɗe tawa ko he fulfulde mbinndaa. Ɗeen lowe, wootere heen fof ko gerngel kelmeendi mawngal, nde tawnoo jooma mum en ɗeen lowe, gooto heen kala ene suɓii fannaade he huunde heeriinde nde binndanɗe mum ko he ɗuum njowitii. So en ƴettii yeru, lowre Hammadi-Jah (Pullo Hannde), ma en taw binndanɗe makko fof yowitii ko he ganndal mbewu walla daŋe (les science planetaire) e toɓɓe goɗɗe Fisik (physique). Ko ɗuum waɗi, hayso jooma mum wallifaaki deftere he ɗeen gannde ne, kono sabu yiɗde ɗum saaktude kabaruuji e ko yowitii he ɗeen ɗoon gannde waɗi, alaa sago maa hawru heen sahaa kala e kelme ngam firde ɗum en he pulaar, ko maa tafa kelme walla fula ɗeen kelme haa taratooɓe ɗum ɓe mbaawa faamde. Ndeke ɗuum tan ko sabaabu paggitagol kelmeendi heewndi, ndi ene waawi walloyde janngo kala jiɗɗo wallifaade he oon ɗoon fannu.
Ɗum ɗoo fof noon jooma mum en ko yarlitiiɓe tan ene ngolloo heen ngam yiɗde yoo ganndal ƴellito he ɗemngal he. Sinno laamuuji ɗii mbaɗii no heen juuɗe mum en tawa ko kanum en ngoni hirjinooɓe yoo ɗe golle mbaɗe he ɗemɗe ɗe, ene mbaɗa heen jawɗeele ɗe ɗum laaɓndi ɗee, ko ndeen ɓuratnoo yaawde. Sabu maa ɓee hatanteeɓe mbaawatno gollanaade leñol mum en tawa nguura mum en soklinaani ɗum en, kadi maa ɗum hirjinatnoo woɗɓe heewɓe yantude e maɓɓe he ɗeen golle.
Mbele pelle ɗee poti tan ko yowde juuɗe mum en pada e laamu, walla eɗen poti jokkude haa nde laamu fellitoyi tawtude en heen kala?
Ko huunde anndaande, wonnde dawrugolyankeeɓe ngardotaako ɗowete. Ɗuum firti kala ko njiyɗaa dawrugolyanke ene daranii tawat koko o yiyi keeweendi e yimɓe ɓee ene kuccani, o ƴeewa sajjitaade ɗum haa waya no ko kanko ummini ɗum ni. Ndeke alaa e sago paamen hay seeɗa mo laamuuji ɗi mbaɗata heen jooni o, jibini ɗum ko darnde e sirŋinaare pelle ɗee ndarinoo nde. Ɗuum noon ɗe potaani yahrude caggal e golle ɗe ɗe mbaɗatnoo ɗee, ɗal boom, ɗ e poti ko ɓeydaade sirŋinaade e daraade ɓe njokkae udditte duɗe e janngin’de ɗemngal ngal, sabu ko hannde ngal ɓuri welde janngin’de. Defte keewɗe mbinndaama he maggal kadi kala ganndal nana wallifaa he maggal.


text:
Woodi Faaturu mallabo kutiiri ndu dalino Lesdi india ko hewtani Duubi kewdi iga 1952. Amma warti jotta.
Moobgal Lemyol paatuuji ko hewtan 8 gardi iga Namibia wari seyo lamar danyorde prime ministaajo Lesdi India Narendra Modi nyennde Asawe.
Fatur andira Cheetah ‘e nasaarankoore do hawti lenyol be pobbi,Siiwo,Rawaandu Ladde ‘e ko nanndi’e non doli nokkuure nden hewtani Duubi 70 caaliidi.
“dum dabbaaji on mardi sembe ‘e doggudu nder dabbaaji fu ko doggata 70 miles (113km) nder Saa’a gootel.”
Paatuuji din ko hewtani 20 on tammi warki Lesdi India iga Fombinaari Lesde Africa enanta Namibia nokkuuje de burdi marki dabbaaji din.
Nder Arandeeji 8 ko fuddi warki ni woodi 5 dum debbi nden 3 bo gordi nden do mari duubi iga 2 yaaki 6 on wari nder galluure Gwalior nder Lesdi India.
SADIQ ALFA


text:
Hoodere mawnde ñifii to Afrik worgo : Manndelaa wayniima
Nde hoodere mawnde siirtii e asamaan fof, mawɓe ina keewnoo wiyde « won ɗo neɗɗo mawɗo wirnii hee ». Hoodere laaci ISON ma a taw arnoo ko habrude maayde Nelson Mandelaa.
« Gorko tedduɗo, jaambaaro, tiiɗɗo fiɓnde mo hono mum woodaani. » Hay so innde maa sowtaaka, yimɓe fof ina nganndi ko Nelson Manndelaa haalaa.
Hoodere mawnde ñifii to Afrik worgo : Manndelaa wayniima
Nde hoodere mawnde siirtii e asamaan fof, mawɓe ina keewnoo wiyde « won ɗo neɗɗo mawɗo wirnii hee ». Hoodere laaci ISON ma a taw arnoo ko habrude maayde Nelson Mandelaa.
« Gorko tedduɗo, jaambaaro, tiiɗɗo fiɓnde mo hono mum woodaani. » Hay so innde maa sowtaaka, yimɓe fof ina nganndi ko Nelson Manndelaa haalaa.
Sibu, kala kaalɗo ɗum e makko, fepindaaki, haaldaani sabu maayde, haaldaani haa wela walla yiɗde mantude : Alla ina anndi, yimɓe winndere ndee fof ina nganndi, ko goonga, wonaa takkere.
Ɗumɗoo, ko Manndelaa tan dañi oo njettoor mo winndere ndee fof hawri. Ko Manndelaa tan kadi dañi, yimɓe fof e fanndanoode oo kabaaru, winndere ndee fof sunanii ɗum, leƴƴi aduna ɗii fof cunanii ɗum, rajooji winndere ndee kala, jaaynirɗe winndere ndee kala yowde kala ko kaalatnoo walla mbaɗatnoo, ɗisi natal Manndelaa e binndanɗe njettoor keblunoo ina padi kabaaru oo. Gooto fof ina heblii mbele ina adoo mantude mo, ina haala e makko moƴƴe ɗe hay gooto haalaani…
Alaa ko heddanii en so wonaa artude e nguurndam makko, jangtaade huunde e golle makko, mbele yimɓe fof, haa arti noon e yontaaji garooji ina etoo ñemmbude mo. Manndelaa wonaa goyeteeɗo, sibu Manndelaa maayataa, sibu « maayde waawi ñaamde tan ko teewu e ƴiye, kono waawaa ñaamde golle ». Ɓataake ɓurɗo teskinde mo Manndelaa ɗacciri en ko wiyde « Aawde giɗli ɓuri aawde ngañgu ! » Waɗi noon, ko waɗde duuɓi 27 e lebbi 6 e balɗe 6 e nder kasoo, yalta, yaltira yiɗde maslondirde e ɓeen dummbunooɓe ɗum, yaltida e ɓernde moƴƴere, ko Manndelaa tan waawi waɗde ɗum.
Waɗde duuɓi potɗi nii e kasoo yalta, toɗɗee e gardagol leydi, waɗa manndaa gooto, woppa laamu, e daartol winndere ndee no diidorinoo, wonaa to raneeɓe, wonaa to woɗeeɓe, wonaa to ɓaleeɓe, wonaa to leyɗe mawɗe walla tokoose, ko Manndelaa tan dañi hakille e doole waɗde ɗuum.
Manndelaa maayii ñalnde oo 5 desaambar 2013 ina yahra e duuɓi 95. O maayi ko nder galle makko to Johanesbuur caggal rafi bumsuɗe, e wiyde Jakob Sumaa, hooreejo leydi Afrik-worgo. Innde Manndelaa ina waawi lomtaade helmere « ndimaagu » ndee. Kala ko foti yeeɓeede e neɗɗo, tagoore baaba Aadama, ina e Manndelaa . Wonande haɓantooɓe ndimaagu e nuunɗal, maayde Manndelaa ko baasal mawngal, ngal hay huunde waawaa sukkude.
Ko Manndelaa tan woni « yettaa maayaani », Manndelaa tan dañi « hay añɓe maa ina ɓuuco maa », sibu gila omo wuuri o maayaani, naalankooɓe yimooɓe e winndooɓe e yimɓe ñeeñal kala mbaɗti mo ko maande hare « ndimaagu » nii, hare luulndiinde añamnguraagu e paltoor.
BAB


text:
Oogirɗe Aksuus, lollirɗe « Gelbe Mogreen » keedi ko kilooji 5 hirnaange worgo wuro ngoo. Eɗe mbaɗi kaaƴe keewɗe, ina heen kaŋŋe e kiri. Ɗe njiytaa ko hedde 1940.
E hitaande 1945 koloñaal Farayse sosi fedde wiyeteende MICUMA ngam fuɗɗaade aggito kiri. Caggal ɗuum, e hitaande 1968, SOMIMA (fedde tuubakooɓe kadi) lomi yolnde. Ko kayre mahi isin oo e laawol hakkunde Nuwaasoot e Aksuus, kam mahi 440 koɗorde gollotooɓe ɗee. Aksuunaaɓe fof ina kawri wonde ndeeɗoo fedde wallitiino ƴellitaare nokku oo, hade mum uddeede caggal kuudetaa 1978. Ina ñohee wonde ko koninkooɓe ndusi yoga e kaake ɗe SOMIMA woppunoo toon, gila e kilimateseeruuji haa e mbertateeri …
Lomi yolnde e hitaande 1981, ko SAMIN. Kono o ɓooyaani ɗoon, tee yimɓe nokku oo alaa ko tini o golliima ɗoon. Caggal ɗuum, golle ndartii tem e Gelbe Mogreen, wuro Aksuus ngoo hakki, sabu yooro yantii heen…
Nde yahi haa ɓooyi, fedde wiyeteende MORAK siifondiri e laamu Muritani e hitaande 1997. Ndeen fedde wonii ɗoon haa e hitaande 2002. Wadi Rowda lomtii nde ɗoon e hitaande 2003, soodti denndaangal ko heddinoo e mahaaɗe SOMIMA. Caggal ɗuum nde woni e yiylaade lomto, nde yani e sosiyatee kanadaanaajo, hono «First Quantum Minerals Ltd » (FQML). Piɓondiral ngal siifaa e hitaande 2004 : FQML jeyi 80% (joyaɓe nay), Wadi Rawda jeyi 19%, laamu Muritani jeyi 1% (teemedereɓal) ; ɗuum hade fof wontude jeyi FQML e hitaande 2010.
E hitaande 2006, MCM (catal FQML) fuɗɗii golle, ina woppanaa duuɓi joy yoɓataa lempoo, yoɓataa njoldi. Nde Muhammed Abdel Asiis ari e laamu e hitaande 2009, geɗal Muritani wonti 3,5%. Ko hikka MCM fotnoo fuɗɗaade waɗtude yoɓde denndaanga lempooji e njoldiiji, geɗal Muritani kadi fotnoo yettaade 8%.
MCM wiyi ina yeñtina 35 281 ton kiri e hedde tonuuji ɗiɗi kaŋŋe (62 938 meŋkelde. Meŋkelde ko 28 garaam) . MCM ina gollina 1 541 neɗɗo, kono rewrata ko e pelle taasoronaa (ko wayi no SMBTD ƴettoore gollotooɓe, e MCE jogiinde otooji dusooji e MSS toppitiinde kisal e ndeenka). Njoɓdi gollotooɓe ɓee kala ina tolnoo e 240 miliyoŋ lewru kala.
Fulo : Bookara A. Bah
Ƴoogirde : http://fr.saharamedias.net


text:
En mbiyiino, e winndnnde yawtunde ndee, wonde Waalo Barak jeyanoo ko njiimaandi kaananke Jolof. Nde tuubakooɓe ngari tawi ko Waalo ina woni e jiiɓru mawndu : – Jiiɓru nder ngalu Waalo : maccuɓe ko murtuɓe, na caltii kalifaandi – Jiiɓru politik hakkunde laamu lorloowu ngu e ɓiɗtaaɓe ɓee; – Jiiɓru nder kinɗe tamɗe laamu nguu. Yanti e nduu iiñcuru, wolde mawnde na joli rewo, hakkunde safalɓe (1644-1674), hakkunde seernaaɓe «Suwaaya» en e «Aarabeeɓe Hasan», hono wolde Shaar Bubba, wolde laamu, hare njiimaandi Muritani. Heen bannge ko seernaaɓe. Ardinoo ɓe ko ceerno biyeteeɗo Naseer Eddiin. Oya bannge ko Hasaan en. Ko ndeen wolde wiyetee Wolde ɗacce….
- Wolde ɗacce (1717 haa 1727)
Faraysenaaɓe, no doole mum en potirnoo, ndaranii riiwde Engele en e Holanndee en e diiwaan ARGIN e SORTENDIK (diiwaan Nuwaadibu hannde o). Ñalnde 29 sulyee 1717, Annderee Buruu siññondiri e Aali Shanndoora gonnooɗo Emiir Taraarsa, kaayit kollitoowo wonde Emiir oo suɓiima Farayse hakkunde tuubakooɓe fof, tee ko kañum en jaɓani faggudu ɗacce.
Politik Annderee Buruu ko waarude conndi e kure, tawi kadi ina urɓa hakkunde Yerim Mbañik e kaaw mum, hono Malikuri. Nde Malikuri ummanii, e hitaande 1724 fellude Yerim, heɓta laamu, tawi ‘’Saint Robert’’ lomtiima Buruu, naatnii politik keso tuugiiɗo e nanondirde e Yerim. Ko e oo dumunna hormankooɓe ne ngummii Maruk, alaa fof bonannde nde mbaɗaani. Laamu Yerim yettoyiima 1733. Caggal ɗuum jiiɓru jolti e Waalo, hoɗi e Waalo, Engele keɓti Waalo, njiimi ɗum ummaade 1758 haa 1783.
E hitaande 1776, ko tuubakooɓe mbiyata Rewolisiyoŋ Tooroɓɓe koo, fooli e Fuuta e gardagol fedde juulɓe mo mawɗo mum en, hono Sileymaani Baal. Allam yaalam ko rewolisiyoŋ, Allam yaalam wonaa rewolisiyoŋ, ma en ngartoy heen.
Ko laaɓi heen tan, ko ɓe compii araaraay ndimaagu, ɓe njandini laamu satigeeɓe, laamu kaaɓananoongu e Fuuta, sibu ɓiɗtere bonnde e lorla mo mette mum ngalaa ɗo kaaɗi, laamu ngu mawɓe safalɓe tafatnoo ina taftoo, kamɓe Fedde Tooroɓɓe ɓe kolliti ɓe caltiima njiimaandi safalɓe, ɓe caltiima muudo hormo, ɓe caltiima ko Haalpulaar en konetee, mbaɗtee maccuɓe, njeeyee tuubakooɓe koo. Nde tawnoo ɗee geɗe kala ina kawriti e sago Fuutankooɓe e oon sahaa, Fedde Tooroɓɓe fooli ! Heddii hankadi, ko heewi e yimɓe tuubɓe e ɓiɗtaaɓe e laamuuji Fuuta mbaɗti tiimtaade e Fuuta haa addani won e mum en eggude, koɗtoyi Fuuta.
Almaami Abdul Kaadiri (Almaami Fuuta garwaniijo) jinngani safalɓe Barakna en e hare hakkunde mum en e Tararsa en. Barakna en pooli. Aali El Kowri mo Barak Fara Pennda Teeg Rel e Dammel Kajoor keeraninoo waraa e ndeen wolde e saanga oktoobar 1786. Almaami raaŋani Dammel Amari Notone Ndella, Barak jamfii Almaami, yantini doole mum e ɗe Dammel ɗee ; ɓe pooli Almaami ha ɓe nanngiri ɗum juuɗe, ɓe coki ɗum. Tuubakooɓe mballitii Dammel no feewi : ɓe ndokki mo kure, conndi e petelaaji ; kaŋko Dammel o hunanii ɓe maccuɓe ɓe adii honde kala, o foolii !
Ummaade hitaande 1819 haa 1840, ko dumunna jiiɓru :
Fara Pennda Aadam Sal (mo Teedyekk) e Kheerfi Khari (Joos) pelɓondiri e pelɓondiral laamu. Faraysenaaɓe keeranii Kheerfi Khari Daaro ; Fara Pennda noon, Linngeer Jommbot Mbooc (ɓe Faraysenaaɓe tampini haa cuggi, yiɗde ɓe o heedana Kheerfi) e ko ɓuri heewde e mawɓe maantinɓe e Waalo. Muhammed el Habiib adinoo ko wuranaade Kheerfi,nde juuti o fayti e Fara. Caggal ɗum won e mawɓe Waalo waalo en, yiɗɓe huuñcude bone Tararsa,mbaggini Linngeer yo resondir e Muhammed el Habiib : dewgal hakkunde maɓɓe humaa ñalnde 16 suwee 1833. Faraysenaaɓe, nde tawnoo ina njenanaa Muhammed el Habiib yiɗanaa ɗum en jam, pelliti wolde ɓiloto tan hakkunde mum en e Waalo. Guwerneer Saint Germain hunii, yaltini Fara Pennda Laamu, lomtini Kheerfi, fawti heen « Waalo-waalo mo welaaka kala so yiɗii fera ! » Mawɓe Waalo-waalo en, hay ɓe mbeltanooki e dewgal ngal peri !
Saint Germain felli Waalo pellugol bonngol, boomi yoga e Waalo-Waalo en. Lomto makko, Kernel (Quernel), nanondiri e Elimaan Buubakara yiɗde halkude Waalo no diidorinoo. 11 settaambar 1833, o yani e Khuma, o uniri ɗum kanooji makko haa ɗiggi. 11 desammbar 1833 o arti e Khuma, o yani e Ndommbo e Ñaagu, o heɓti gawri e kala jawdi ndariindi (nayi, beyi, baali ekn …). Heege bonnge yani e Waalo. Nde wonde hare ndee muusii, tuubakooɓe bannge, Muhammed Lehbiib e mawɓe Waalo-waalo en bannge, pelliti maslondirde : Ñalnde 30 ut 1835 ɓe ciifindiri e nulaaɓe Fara Pennda. Muhammed Lehbiib hunii wontaa fooɗano laamu Barak kam e ɓesngu mum, haa yetti ɓiɗɓe makko e Jommbot Mbooc. Fara Pennda ne hunii yiylotaako tee jogantaako hay Waalo-waalo gooto guuraninooɗo tuubakooɓe.
Gila ndeen kinɗe laamotonooɗe Waalo natti jogaade simaa.Nde Fara Pennda saŋkii tawi naywii, wumii (30 oktoobar 1840). Moo Mboodi Maalik fiila Barak (tawi tuubakooɓe mbelaaka mo, ɓurnoo yiɗande ko Yerim Mbañik tokooso, kono nelaaɗo maɓɓe, hono Derneville, tardi ñalnde Barak fiiletee ndee), kono laamu heddii ko e juuɗe Jommbot e miñum debbo Ndate Yalla. Jommbot ruttii e settaambar 1846. Waalo feccii : feccere ndee woni e njiimaandi Eli Jommbot mo doole mum ummorinoo ɗum to Baaba mum en safalɓe Tararsa, safalɓe Tararsa bonondirɓe e Faraysenaaɓe, himmiranɓe halfude Waalo. Feccere ɗiɗmere ndee ardii ɗum ko Ndate Yalla : ande salii kalifaandi safalɓe, tee ɓe njaɓaani yo tuubakooɓe mbaɗ e Waalo ko mbelaa. Guwerneer Protet felliti hankadi haɓde e Waalo-waalo en, raaŋana safalɓe Tararsa.
Ina jokki


text:
Ine jeyaa he dallillaaji dallinannde pelle pinal ɗee, hollitde wonde janngingol ɗemɗe ngenndiije ɗee maa wallit ngootaagu ngenndi ndii, sibu suka muritaninaajo kala maa janngu ɗemngal goɗɗo oo, ɗemngal gooto haali fof tawa goɗɗo oo ine faama ɗum.
He lappol pelle pinal ngenndiije njuɓɓinnoo tuggi 14 haa 28 sulyee 2022, ngam hirjinde yimɓe ɓee e daranagol hujjaaji mum en to bannge pinal e ɗemɗe, en keɓii fartaŋŋe yillaade gure teeru e dowri keewɗe. Nder heen en njiyii geɗe keewɗe, en njanngii he yimɓe ɓee geɗe keewɗe. En keɓii kadi fartaŋŋe yiyde yeruuji koɗdigal moƴƴi, nannguɗi hakkille men.
Muujibu lappol ngol ɓurnoo yowitaade ko he caaktugol dallinannde pelle pinal ɗee mbinndunoo e hitaande 2008, faatunde he ɗaɓɓugol laawɗingol ɗemɗe ngenndiije pulaar, sooninke e wolof, e naattingol mum en he nder Tippudi Nehdi e Jaŋde leydi ndii. Ine jeyaa he dallillaaji ɗii, hollitde wonde janngingol ɗemɗe ngenndiije ɗee maa wallit ngootaagu ngenndi ndii, sibu suka muritaninaajo kala maa janngu ɗemngal goɗɗo oo, ɗemngal gooto haali fof tawa goɗɗo oo ine faama ɗum. Ko ɓuri heewde e sikkeeji e luure heewi saabaade ɗum en ko ŋakkeende kaaldigal e paamondiral. Yanti heen, ine anndaa kala renndo rewngo nuunɗal hakkunde terɗe mum, ngoon renndo heewataa luure nde tawnoo alaa ɓurnaaɗo walla monaaɗo, kala tooñaaɗo ine jogii ɗo wullitii, hay gooto yooɓtortaako goɗɗo oo ñaamde hakke mum. Ndeke, dokkugol ɗemɗe men kala hakke mum en, ine wallita koɗdigal moƴƴal e nguurdiigu moƴƴu.
Ngorwito-ɗen lappol ngol, haa ceedtinen ko puɗɗi-ɗen haalde koo.
He nder lappol ngol en ndewii he nokkuuji keewɗi, kañji kala ɗi teskiima haala men, ɗi mbeltiima e sifaa njettori-ɗen ɗi oo, so ardude he mbaadi Muritani nder kuuɓal mum, sifaa teeŋtinoowo ngootaagu hakkunde leƴƴi men nay ɗii : jolfo, capaato, sooninke e pullo ine cawndondiri, ine kaala e innde yimɓe fof, he nder ɗemɗe men fof.
En ndewii he nokkuuji baaɗi no Jowol, hakkunde sooninkooɓe e fulɓe yooɗi en. En ndewii he nokkuuji baaɗi no Garlol, Goyniit, Kammbal, Kiifa, Gufaafa; Worti, ekn, en njiyii koɗdiigu moƴƴu hakkunde sooninkooɓe e fulɓe walla hakkunde safalɓe e fulɓe e Sooninkooɓe. Yoga he ɗii nokkuuji, ɗemɗe hoɗɓe ɗoon ɓee ine naatnaatondiri no feewi, yoga heen ine kaala ɗemngal woɗɓe ɓee. Ngaal naatnaatondiral alaa heen fof ɗo wirni pinal goɗɗo oo, sibu kamɓe fof aɓe nangtii, gooto heen fof he jeyi mum keeriiɗo, he pinal mum keeringal, nder timmondiral e heddiiɓe ɓee, haa e nokkuuji ɗo ɗo pinal fulɓe jookii, ko nanndi e Gufaafa walla Worti, walla to Barkewol…
Kono ko njiy-ɗen Barkewol koo, haa teeŋti he Wuro Seeno koo, alaa nanndo e miijo men, gila noon to bannge sifaa haa ko laatii. Hay seerndude hakkunde yimɓe nokku oo he yitere tan, wonaa huunde newiinde. En tawii renndo mahiingo he nder koɗdigal, naatnaatondiral, e kormondiral hakkunde leƴƴi, haa teeŋti hakkunde fulɓe e safalɓe. Ɓe kollii en ko “ kamɓe ndenndi fof ” sibu maɓɓe jogaade njuɓɓudi ngootiɗndi, njooɗndi. Kamɓe ndenndi fedde renndo ko aldaa e ceerungal, ardiiɓe ɗiɗo, capaato (ɓaleejo) e pullo cawndondiri ɗoon. Kamɓe mawɓe ɓee, e meer wuro ngoo, ɓe tawtoraama batu kuuɓtodinngu lappol ngol yuɓɓini ɗoon nguu. Ɓe keppaani, ɓe kaaɓaani haa batu ƴeesaa. Ɓe ƴettii konngol, ɓe teeŋtini nafoore janngirgol ɗemɗe ngenndiije e dokkugol gooto fof hakke mum. Meer oo wiynoo : « ko ɗemngal woni kaɓirgal dowrowal jaŋde. »
Bookara Aamadu Bah


text:
Hikka kadi, Fedde Ɓamtaare Pulaar he Muritani mawninii, ɗo joɗnde mum ɗoo, Ñalawma winndereejo Ɗemngal neeniwal, ñalnde alet 21 feebariyee 2021. Hade ɗuum, ñalnde aset 20, nulaaɓe cate jeegom (6) FƁPM gonɗo he Nuwaasoot, kam e yonaaɓe pelle ɗiɗi (2) janngunooɓe e duɗe ƴeewndorɗe Duɗal Ɗemɗe ngenndiije, ndentii ngam heblaade ko faati e Dallinannde pelle pinal ɗee, e heblude Ñalngu nguu. Cofte tati eɓɓanoo heen : wejo defte, gaafgol tappirɗe Pulaar e kollitgol dallinannde ndee.
Huunde e hooreeɓe teddungal fedde ndee, ko wayi no Sammba Joom Bah, Hammadi Sukki Mbooc, Mammadu Siley Bah, Umaar Idiriisa Saawo, e Aamadu Umar Jah, kam e hoohooɓe woɗɓe, ko wayi no Doktoor Alasan Jah ɗemɗiyanke, e yimɓe heewɓe woɗɓe, nootiima e kewu nguu. Udditi ñalngu nguu ko konngol hooreejo FƁPM, hono Bookara Aamadu Bah, ɗo o siftini daartol Ñalngu nguu, kam e nafoore wonnde e janngingol sukaaɓe he nder ɗemɗe mum en neeniije gila e fuɗɗoode, e himme mawɗo mo UNICEF rokki ɗuum, Caggal ɗuum, hooreeɓe teddungal kam e hooreeɓe pelle woɗɓe e jagge tawtoranooɗe ɗee, kam e almudɓe janngunooɓe he duɗe ƴeewndorɗe yuɓɓuɓe e nder fedde Belaa e fedde almuɓɓe Umar Demmba Jallo, mbaawii seedtaade nafoore jaŋde ɗemngal neeniwal. Eɗen mbaawi wiyde kadi nafoore mawnde heɓaama e ñalawma hee sibu heewɓe ngaafanaama tappirɗe Pulaar e telefoŋaaji mum en e ordinateruuji mum en, tee ɗuum maa wallit cargol binndol ɗemngal ngal.
He kitaale ɓennuɗe cakkitiiɗe ɗee, ko pelle pinal Pulaar, Sooninke e Wolof keewnoo mawnininde ñalawma oo, kono hikka, sabu haɗde woodnde ndee, sabu ñawu covid-19, fedde fof yuɓɓini pottital ko to joɗnde mum tan, kono kam ɗe mbaaɗii yaltinde bayyinaango ngam teeŋtinde ɗaɓɓaande laawɗingol ɗemɗe Pulaar, Soninke e Wolof, kam e naattingol mum en nder Tippudi Nehdi e Jaŋde leydi ndii.
Konngol hooreejo FƁPM
Musiɓɓe bismaaɓe, hooreeɓe teddungal, banndiraaɓe tedduɓe,
Hono no nganndir-ɗon nii, Dowlaaji ɗii kam e Unesco ine mawnina hitaande kala Ñalawma winndereejo ɗemngal neeniwal mo UNESCO laawɗinnoo ñalnde 21 feebariyee hitaande 2000.
Hono no aduna oo fof nii, Pelle pinal ngenndiije, hono ARPRIM, AMPLCS, APROLAWO ine mawnina hitaande kala, duuɓi keewɗi jooni, oo Ñalawma ngam semmbinde laamu Muritani waylude Tippudi Nehdi e Jaŋde leydi ndii, haa tuugnoo he jaŋde denndaangal ɗemɗe men ngenndiije.
Mawningol oo Ñalawma ummorii ko Bangladesh nde polis e konu Dowla Pakistaan jiimnooɗo oon sahaa Bangladesh, pelli yimɓe haalooɓe ɗemngal Bengali seppantunooɓe hakkeeji mum en to bannge ɗemngal, to Daka. Ñalnde kewu ngadanu njuɓɓinanoongu, Koolaaɗo Kuuɓal Ngenndiije dentuɗe oon sahaa, hono Kofi Anan, wiyiino wonde oo ñalawma ine foti addande ɓesnguuji kala finande faayiida coomiiɗo he ɗemɗe. O wasiyii yimɓe fof yo ɓeydu darnde ngam hisnude ɗemɗe sabu mum en wonde ndonaandi/ngalu winndere ndenndaandi.
Ñalngu nguu mawniniraa hikka ko tiitoonde « Semmbinde keewal ɗemɗe ngam naatnugol he nder jaŋde e renndo ». Ngu hawri ko e caɗeele teeŋtuɗe ɗe ñawu Covid-19 kuuɓtodinngu addi he winndere ndee, naatni jiiɓru bonndu nder tippule jaŋɗeele ɗee, teeŋtini joñgol dente renndo keewɗe, ɓeydi ɓurondire.
Musiɓɓe tedduɓe, e miijo UNESCO, Nehdi e jaŋde tuugiindi he ɗemngal gadanal walla ɗemngal muuynangal foti fuɗɗoraade ko gila e gaggaaɓe, sibu ko ndeenka kam e nehdi e jaŋde gaggaaɓe woni ngooroondi jaŋde. E nder ɗuum, UNESCO hollitii dalillaaji keewɗi teeŋtinooji jaŋde tuugiinde he ɗemngal neeniwal/nokkuwal. Eɗen mbaawi limtude heen :
– Denndaangal humpitooji e wiɗtooji baɗaaɗi, jowitiiɗi he jaŋde tuugiinde e ɗemngal neeniwal, ine kollita wonde sukaaɓe ɓuri yaawde janngude ko e ɗemɗe mum en neeniije. Ko ɗuum addani UNESCO semmbinde, gila 1953, jaŋde ɗemngal neeniwal he tolno jaŋde leslesre. Unesco limtii humpitooji baɗaaɗi he nder winndere ndee, haa teeŋti noon to Mali, to Papouasie Nouvelle Guinée, to Peru, to Dental Dowlaaji Amerik (humpitooji ɗi Unesco joganii duttorɗe), walla he nokkuuji goɗɗi he winndere ndee, to Gatemala, Burkina Faso, Ecopi, Filipiin, Afrik worgo, Kamaruun, RDC, Ruwannda… E tonngol humpitooji dañaaɗi he nder leyɗe nay gadane limtaaɗe dow ɗee, ine wiyaa heen : « ko teskaa heen koo ine laaɓti : jaŋde ɗemɗiɗiire, tuugiinde he ɗemngal neeniwal ine yuumtina no feewi jeñtudi jaŋde almuɓɓe jeyaaɓe he dente ɓuraaɗe keeweendi ɗee… Kadi « Ɗeen golle no mbaawi saɗtude fof, humpitooji nay kaalaaɗi ɗii ine kollita wonde, so tawii ine yahdi e pellital e njuɓɓudi moƴƴiri, leyɗeele ɗee kala ine mbaawi, so cuɓiima huutoraade jaŋde ɗemɗiɗiire he nder ɗemngal neeniwal, yenaneede gaddanaade almuɓɓe mum haalooɓe ɗemɗe ɓuraaɗe keeweendi, njeñtudi jaŋde ɓurndi moƴƴude fofof. »
– Hannde, gollooɓe ko faati he jaŋde fof ine kawri wonde « politikaaji kuutoragol ɗemɗe nder jaŋde, lelnanooɗi ko ɓooyi, ɗo tuuganoo ngam wallitde ɓamataare faggudu e renndo, ɗiin politikaaji ngallii. »
– Ngenndiije aduna oo kuniima daranaade paandaale Jaŋde wonande yimɓe fof, kono eɗe nanndi e caɗtuɗe, walla nii ɗe ngaaɓnotaako yetteede ɗoo e hitaande 2030. Haralleeɓe keɓtinii wonde ko yahraa yeeso feewde e paandaale EPT ngam moƴƴingol jaŋde e jaajtingol kattanɗe jaŋde wonande goomuuji joñaaɗi, ɓuraaɗi « njonaani tee njaawaani ngam waawde ɗoftaade lajal dottangal ngal, haa teeŋti wonande leyɗe Afrik worgo Saharaa kam e dowlaaji Arab. » Nii woni, huunde e haralleeɓe jaŋde mbiyi wonde leyɗe jogoytooɗe fartaŋŋe yettaade paandaale EPT ko leyɗe ɗe jaŋde mum en tuugnii he ɗemngal neeniwal janngoowo oo, tan.
– Yimɓe ine ɓeydoo ñalnde kala yeneneede faayiida keewal ɗemɗe e pine he nder renndo, haa teeŋti noon e sahaa ɗo pine e ɗemɗe kulanaaɗe majjude ɓeydotoo heewde ñalnde kala. Jaŋde he nder ɗemngal neeniwal ko huunde waawnde wallitde hisnude pine kulanaaɗe majjude, tee ine rokka mo woni kala feere ngam teeŋtinde, ƴellitde, yuumtinde neɗɗaagal mum.
Musiɗɓe tedduɓe, Humpito woɗngo ine woodi, ɓurngo nii ma a taw ɗii humpitooji kaalaaɗi, yuumtude. So humpito dañanoongo he Muritani hakkunde 1979 e 1990 rewrude he Duɗal ɗemɗe ngenndiije. Seede mum ko ɓetooji ɗiɗi ɗi Breida kam e jaagordu jaŋde leydi ndii mbaɗnoo. Ngoo humpito ine yaajnaa no feewi he nder dallinannde pelle pinal, hono FƁPM, AMPLCS e APROLAWO. Ɓurii duuɓi 10 jooni ko ɗee pelle ceeraani e ɗaɓɓude hono ko UNESCO ɗaɓɓata gila 1953 koo, so « naatnugol tabitngol ɗemɗe neeniije nder Tippudi nehdi e jaŋde leydi ndii. » Waɗi noon ko hannde, wiɗto hollitii haa laaɓti cer wonde “ kuutoragol ɗemngal neeniwal janngoowo ko huunde waɗɗiinde ngam ekko yuumtungo ”. Noon fedde ndee wagginiri kadi « cuɓagol e dewgol tippudi jaŋde keewɗemɗiiri sibu julyultondiral kam e muuyaaɗe demokaraasi ɗaɓɓude he almuɓɓe ɓee margol moƴƴol, ko idii fof, ɗemɗe mum en ɗe muuyni ɗee tawo, kono kadi, margol ɗemɗe mawɗe winndereeje e diiwaneeje ngam waawde yettaade renndo ɓurngo yaajde e waawde jeytoreede no haanirta nii he aduna mo nguuri oo. »
On njaaraama


text:
Njuɓɓundi siyaara men hannde 15 oktoobar 2016 lelni ko yoo en puɗɗo e waktu 15h30 tawi fuɗɗoraa ko silke e duwaawu e janngugol qur’aan rewi heen jime almuɓɓe e beyti almaddaaji .
siyaara jokkii jokkidii e siftin’de nguurndam ceerno Moktaar Taal e wasiyaaji joganinoo ɓesngu wuro suwoyraat, sabu ngadduki kesiri , kulhuli ,kam e faayre mawnde ina dooki ngu ,tawi sabii ɗum ko firtaare nehdi e jikkuuji o tafnoo e jibinannde wuro suwoyraat.
Daliilaaji mum :
– Mbayliigu aduna oo e koomtooje mum
– Ustagol mawɓe ( joom duuɓi en ) e nokku o
– Ɓesnugol leñol ngol
– Ɓesnugol wuro ngoo e naatnaatondiral jikkuuji e faggooji kesi.
Jeeƴtanagol won ɗiin mbelemaaji pittaali ( inɗeeli , ndiiftunguuji tawa aldaa e kattanɗe ).
Seernaaɓe , sharifaaɓe, kam e almuɓɓe nootitiiɓe ɓee fof , teeŋtinii yoo leñol ngol janngu , janngina sukaaɓe ɓee. Eɗen poti janngin’de ɓesngu men , jannginen ɓe gannde taaniraaɓe kam e waliyaaɓe , njannginen ɓe ɗeen gannde,nganndinen ɓe ɗeen gannde, mbele ɓe nganndaa ɗeen gannde ,ina ngabboroo en ɗeen gannde, tawi en ndiiwtaani gannde keddiiɗe ɗe.
Njokken enɗam, njahondiren sabu hannde jahondiral nattii duumaade ( yimɓe so njahondiraani dental saroto) sabu gooto fof ruttoto ko e fedde mum, wuro mum ,maa diiwaan mum. En ndiiwtaani ɗuum, kono eɗen poti semmbinnde, njuɓɓudi kuufndi renndo men ndii ( jamaaji ,jumaaji,dewle, inɗeeli eko nanndi heen) sabu ko ɗuum reenata, hisna enɗam hakkunde hoɗdiiɓe.
Naŋtoo ɗen e golle mumen, muñondiren , ndeento ɗen tooñde e kala fannu ( to liggeyi ƴeftude ko jeyaa, salaade hare e reentaade ɗum , njogoo ɗen himme e golle men .Ndenten ,ndeento ɗen seegaare sabu ko ɗum aayaare renndo , aayaare leñol .
Eɗen laaɓaa to allah sinno Ceerno Mokhtaar wuurduno e men hannde maa o waajotono en hono ɗum.
Jaaroore feewde e ceerno Muktaar taal ( weluya allah e makko ) ina jokki, kam e wasiyaaji seernaaɓe men haa waktu 22ɓiijo,duwaawu hokkaa dental waynondiri
En njettii allah , en njettii fedde DEKAM (dental , kawral, musiɗal ) , e gardagol Abdarahmaan Jallo , en njettii jibinannde suwoyraat no diidorii, haa teeŋti e ɓee seeremɓe nootitiiɓe oo siyaara , kono kadi njettoor keeriiɗo fayde e seeremɓe men hoohooɓe diine, semmbinɓe en e kala sahaa , anndinɓe en laawol feewde e allah, laaɓɓe deedi, walluɓe en , ndanndi en e pergitte e ngol laawol ñaaɗngol, kolli en ayiibaaji pittaali men, nehi ɓerɗe men, haa mbaaw ɗen haanndude e hadara allah, tawi eɗen cenii ,eɗen laaɓi.
Yoo Allaahu accu en caggal makko ko juuti, tawa eɗen kuutoroo daartol tinndinooje makko. Yoo Allaahu hokku en heɗaade ,e ɗooftaade, lomtii ɓe mo ɓe ,e dente ɗe kala.Yoo Allaahu juutnu nanondiral, e dewondiral maɓɓe ,sabu ko ɗuum woni peewal men. Yoo Allaahu hokku en nafondirde e koye men ko aldaa e wasuya. Yoo Allaahu semmbin en kala hitaande, ngam wuurtinde siyaara Ceerno Muttar Taal, sabu ko o maande tiɗnde piɓondiral men. Ko allah ñaagi ɗen ballal e barke fayde e ɗee golle, yoo allah waɗɗe golle laaɓɗe, jaɓaaɗe, waɗa e njeñtudi majje nafoore julɓe fof. Allah juulii e nulaaɗo mum Muhammadu hisnii, yoo yurmo o yaafoo aaleeɓe e sahabaaɓe makko , o waɗta en heen, enen e jibnaaɓe , e seeremɓe kam e denndaangal juulɓe. Oɗon njarloo oɗon njaafoo. Yoo allah yurmo ,yaafoo mo , aljanna wona jaaƴnde , toon wona fooftorde makko ; kanko e kala maayɗo juulɗo. Allaahumma salli alaa seyyidinaa Muhammadin,al khaatim lima sabaqa , wa alaa aalihii haqqa qadrihii wa miqdaarihi al al’asiim. On Njaaraama
Suwoyraat ñalnde 15-10-2016. E innde fedde DEKAM (dental-kawral-musiɗal)
Haamidu Mammadu Bah


text:
Home -- Fulfulde -- Perform a PLAY -- 167 (Super idea, Aunt Margret 5)
167. Miijo moýýo immorde e yaaye Maariyatu 5
Rugiyata e Filiipu moýýini dokke waɗanaaɗe ɗen Teli, åe yahi. Giɗo maååe nawnuɗo on hari no ŋalɗi haa.
Ka hakkunde ladde sukkude, åe fotti e neene Teli. Himo wullude. Rugiyata no etaade no o wakkinira mo o yewta mo fii annabi Iisaa, Ngaynaako Moýýo wonunooɗo on ɗaååugol mo, o wallitii mo, åay himo yiɗi mo.
Filiipu : "Men addi goɗɗun fii makko kanko kadi (hito kaaliisi ɗin). Ko ɗun fow men mari. Hiɗa waawi soodude åiraaɗan fii Teli wondude e kaalisi."
Neene : "Mi weltanike ma fota, ko buy moýýuɗon. Yahee, Teli no habbii on" (Hito paɗe ɗen).
Filiipu : "Rugiyata, hiɗa monanii lan åay mi okkitirii ko jeyuɗen kon fow?"
Rugiyata : "Hinaa non, Ngaynaako Moýýo on okkitirii kadi ngurndan makko ɗan fow fewndo ko o maayi ka leggal altindiraangal. Awa en haanaa wonude wudduåe."
Teli hari no weltii tun fii dokke makko ɗen. Kono hari åernde makko nden no åurti mayde åuri aranun.
Teli : "Ñawdoowo on wi’ii wonde o waawataa hande kadi wallitagol lan. Ko åuranin mi ko mayde nden."
Filiipu e Rugiyata no miijaade wonde si Alla heɗike torndeeji maååe ɗin. Ko honɗun haɗi o waɗa kaawaake?
Åe hewti ka suudu nden ñannde hiåe ronki kof. Oo wi’eteeɗo yaaye Margareeta hari lannii fittugol suudu makko ndun.
Yaaye Margareeta : "Ko honɗun wi’uɗon si tawii Teli e yumma mun arii, åe hoɗii ka men?"
Rugiyata : "Hino labaa! Ɗun ko miijo moýýo non!"
Ambilansi addorii Teli ka suudu makko. Himo yiɗi suudu makko ndun. Danki makko kin no ka binde fineeter.
Teli : "Hino labaa fota."
Onsay o ndaari alluwal wongal ngal ka maadi. Annabi Iisaa, Ngaynaakoojo Moýýo on, no fonti jungo mun ngon fii dandugol baalii majjungii ngin.
Teli : "Rugiyata, miɗo faalaa mbaadi ndi tawata ka ngaynaako on tambori juuɗe mun ɗen baalil majjungii ngil o yiiti ngil."
Oo julnoowo wi’eteeɗo Robinger addani mo gootil. Ka mbodo hari baali buy no ton. Annabi Iisaa no yahude, o ýetta baalii gootil, o jogitoo ngii.
Teli : "Ko honto ýettata ngil?"
Julnoowo : "Ka suudu."
Teli : "Ko honto?"
Julnoowo : "Ka annabi Iisaa woni ton. Ka tawata gonɗi alaa, e ka muuseendi alaa kadi."
Teli : "Museendi woo? Hara yimåe åen fow yahay ton?"
Julnoowo : "Ko åen åe tawata ko Ngaynaako Moýýo on jeyi åe e ɗi fow."
Teli : "Mi faalaa tawdeede e makko, mi yaha ka makko."
Teli torii, o jogitii fota mbodo on ka juuɗe makko. Onsay o ɗaanii.
Ko honɗun woni ngoo sonko fow seppooåe ka nder suudu tumbere jemma?
Mi yewtoyay on fii ɗun ka taariika hikkotooɗo on.
Yewtooåe : Fillitotooɗo, Filiipu, Rugiyata, neene, Teli, ngaynaako, yaaye Margareeta
© Copyright : CEF Allemagne


text:
Ardiido Lesdi Naajeeriya Muhammadu Buhari tinndini Lesdi America Lesdi on ndi Lesdi Naajeeriya jiltorta hedi shaanu Luumooku nden ma kayri woni ‘burdi marki nafu hedi Diplomasiiyaaku bee Naajeeriya.’
Buhari O wi besdi tefruki kabbidal narral boosungu hedi shaanu luumooku bee Lesdi America.
Ardiido on suuditi haalakan haa moobre giidal mabbe dum BCIU jee luumooku dum be wadi ha moobre 77th UN General Assembly haa galluure New York, ko nden on Buhari yeccibe dow Lesdi Naajeeriya do wurtina ko buranta $1.69 billionji Are ko yaata Lesdi US, nder man woodi nyebbam enanta Are ko wurtata haa nyebbam dam.
O wi ”minin on woni be kilantaaji amin burdi sembidiggo nder Lesde Africa fu nder brdimargo Luumoobe bo ko hewtani millionji 200 hedi fannuuji bana, shaanu ndemri,shaanu njamu,enanta jahargal yeeso annde kiimiyaaku..”
SADIQ ALFA


text:
Muulde defte Fulfulde ngam janngin’de yonta hannde Ɗemngal ngal hoto ngal maayde, ko huunde nde Hooreejo (Sarkin) Fulɓe Lagos gaddii.
Lagos, Ngeria, Alhajji Muhammad Bammbaaɗo, hooreejo (Sarkin) Fulɓe diiwal Lagos, kadi gardiiɗo Fedde Hooreeɓe Fulɓe Hiirnaange-worgo Nigeria, ardiima uddital wejo defte Pulaar/Fulfulde ñalnde 15 Dewo, Jolal 2020 to wuro Lagos. O feeñinii kulhuli makko he wonnde ɗemngal Pulaar/Fulfulde woni ko e maayrude seeɗa-seeɗa, kono o fodii wonnde ma o daro he no ngal wuurdi.
Kanko laamiɗo Fulɓe Lagos, Muhammad Bammbaaɗo, o siftinii wonnde, he nder Aduna hee, ma won ujunaaje jeegom (6000) ɗemngal ene haale heen, kono keewɗe e majje ngoni ko he maayde e majjude. Yoga e ɗemɗe hannde, kulanaaɗe momtaade ɗee tawetee tan ko he wuro wooto walla nii tawa ko neɗɗo gooto tan heddorii waawde haalde ɗum en. Ɗemngal noon so maayii pinal e daartol joom mum en majjat, sabu ko ɗemngal reeni pinal. Fulɓe noon ko leñol jaajngol, caringol he diiwaan Saahal o kala, tuggude he hiirnaange fay hakkundeere Afrik haa memoyi Maayo-Woɗɗeewo, Fulɓe ene tawee heen. Hayso limoode maɓɓe anndaaka no foti. Kono so yontaaji hannde ɗii kaalaani ɗemngal ngal kadi ndontini ɗum yontaaji garooji maayde ɗemngal ngal jommbaani. Ko ɗuum addani mo pellital muulde defte Pulaar/Fulfulde he kala tolno, ngam mbele sukaaɓe ɓee ene kirjinee he janngude e waawde taraade he maggal . O wiy: “Duɗe janngirɗe ɗee, gaagaa ko ɗe goni lewlewal jeynantoongal ɓiyɓe leñol ngol coñce mum en e kelmeendi ɗemngal mum en, ma ɗe ngon kadi jooɓngol ngon ene yeynoo laawbi fayde he janngo maɓɓe.”


text:
Njillu Makki Sal, Hooreejo Leydi Senegaal he nder Fuuta: So en ndaardi ɗum lonngorɗe men
Hooreejo leydi Senegaal Makki Sal, tiiminii hannde njillu mum to rewo Senegaal ngu o fuɗɗinoo gila ñalnde Hooree-biir, 12/06/2021. Ko njillu ɓooyngu dumiingu hakke yontere (12-19 Korse 2021). O yilliima heen diiwal St. Louis e diiwal Maatam. Ko ɗeeɗoo diiwe ɗiɗi soomi ko wonno hanki leydi Fuuta Tooro to bannge Senegaal. Ndeke eɗen mbaawi wiyde he nder ndee ɗoo yontere, laamu Senegaal eggi fayti Fuuta Tooro.
Njillu nguu yeeyniraa ummoraade he laamu leydi ndi ko wonnde ko ngu njillu faggudu, kono sikke alaa, tawa kadi geɗe goɗɗe keewɗe ene coomii heen. Ko adii fof eɗen ciftina wonnde Makki Sal hayso tawii o jibinaaka he nder Fuuta, kadi o nehaaki toon ne, o innitortoo ko wonde Fuutanke nde tawnoo ko toon jibnaaɓe makko ɗiɗi fof ngiwi koɗoyi Siin, leydi Seereraaɓe, he wuro Fatik ngo o jibinaa ngo. Gila nde Makki Sal fuɗɗi dowlude he dawrugol e jogaade yiɗde foɗanaade ko toowi he nder laamu Senegaal, o fuɗɗii fooɗtude asli makko fuutankaagal, nde tawno pulaar wiyi, “doole liingu ko ndiyam”, kadi rokkata semmbe he dawrugol ko dañde ɗo ɓaarii. Ndeke Makki faamii law, wonnde so omo yiɗi sippireede o liɓa ala e sago fuutankooɓe njeyee e ngemmbuɓe mo.
Hakkunde Makki Sal e Fuutankooɓe ko Jiilatooɗo ɗo Waali e Jiilatooɗo mo Waaldi
Hayso tawii Makki ene hatojinnoo e Fuutankooɓe walla tan mbiyen Fulɓe Senegaal fof e kuuɓal ne, Fuutankooɓe (fulɓe fof) ne ene katajinnoo e dawriyanke tiiɗɗo tolniiɗo hono ɗo Makki ɗo ni. Nde tawnoo aduna ko pooɗondiral koonguuji, te gila Senegaal heɓti ndimaagu mum dawrugol, hooreeɓe tato ardiiɓe leydi ndii ɓee hay gooto e mum en wonaano pullo, kadi fulɓe ɓee ene njogitii wonnde ɗemngal mum en, Pulaar, ko jaɓɓangal walla ngal heɓaani ko ɓe cikki foti won’de jojjannde maggal, haa ɓuri teeŋtude to bannge jaayndeeji, ko wayno rajo walla tele. Ko hono noon ne to bannge faggudu e ɓamtaare, Fuuta, hono no ko ɓuri heewde e dowri Senegaal, alaa ko laamu ngu waɗi toon. Ɗiiɗoo sababuuji fof ndenti waɗi, nde Makki fuɗɗii ŋabbude e ƴeestaade he nder dawrugol Senegaal haa jikkeeji ndañaa e wonnde omo waawi ardoyaade leydi ndii, Fuutankooɓe (Fulɓe fof) pelliti heedde caggal makko ngam jinngande mo e heedande mo sabu enɗam, kono kadi ngam ɗaminaare ma o safranɓe kala ko wonnoo rafiiji maɓɓe. Nde pooɗondiral jappeere yontunoo Fuutankooɓe fof keedti caggal makko, mballimo haa o ɗafti lefol laamu Senegaal, o fiilaa Hooreejo leydi Senegaal. So goonga Fuutankooɓe tan walla Fulɓe tan mbaawaa lamminde neɗɗo tawa Senegaalnaaɓe heddiiɓe ɓee njantaani heen, hono no hay leñol gootol walla renndo wooto he nder Senegaal waawa lamminde kanun tan ni, kono ballal Fuutankooɓe e Fulɓe Senegaal fof ene mawnunoo he ko addani Makki Sal dañde poolgu. Kanko e hoore makko ne omo taƴnorii ɗum, sabu o seeraani e wasoraade yimɓe lanndaaji goɗɗi ɗii, wonnde Fuuta ko leydi makko panndundi (titre foncier).
So Makki dañii ko yiilotonoo e Fuuta, Mbele Fuutankooɓe ne ndañii ko njaakorinoo e makko?
So alla, laaɓndal ngal fotnoo wonde ko mbele Senegaal dañnii ko yaakorinoo e Makki, sabu mbiyɗen ko Senegaalnaaɓe jeyaaɓe he diiwaanuuji ɗii kala denti cuɓii Makki Sal ngardini ɗum leydi Senegaal, hayso tawii ballal Fuuta ene mawni heen. Kono Pulaar wiyi, “so dene mbaɗaama e jeynge wootere kala woyata ko hoore mum”. Kala ko waawi ligganaade Senegaal ne so yettaaki Fuuta ne, Fuutankooɓe mbaawata tan ko wiyde ɗawaama he huunde nde njogii jojjannde hono no Senegaalnaaɓe heddiiɓe ɓee ni.
He manndaa Makki gadano, hakkunde makko e Fuutankooɓe ene welnoo no njommbaw ni, nde tawnoo ɓe ndañi koko ɓe meeɗaano dañde, ɗuum woni hooreejo leydi Pullo, mo ɓe mbaawi faarnoraade. Nde o fooɗondiraa lefol laawol makko ɗiɗimol kadi ɓe mbaɗi no ɓe mbaɗnoo adannii, ɓe keedi caggal makko ɓe mballimo.
Caggal nde o heɓi ɗiɗimol noon, hankadi fuutankooɓe ɓee puɗɗii artirde hakkillaaji mum, puɗɗi yuurnitaade e miijaade. Sabu nganndii dañde laamiiɗo pullo, nattii wonde koydol sabu waɗii waɗtii. Kono mbele hannde ɓe katojini ko e dañde laamɗo pullo tan walla ko laamɗo ittanoowoɓe caɗeele e joote ɗe ɓe ngoni he dow mum ɗee. Laamɗo balloowo ɓe haa faggudu maɓɓe ɓamtoo; ɓe ndaña laabi berkaaɗi e pomuuji ɗi ene njulyultondira jeeri e waalo. Laamɗo mahanoowo ɓe cafrorɗe e duɗe leslese, hakkundeeje haa jaaɓihaaɗtirde tawa ɓiyɓe maɓɓe njahataa janngoyde he gure ɗo ngontoyta tumarankooɓe. Laamɗo ballowo ɓe ɓe ndaña ndiyam mbelɗam tawa wonaa boyli ɓulli ɗi ndiyam mum en laaɓaani sellaani, kono hayɗaam ko maa waɗanee dawol walla kiirndol goɗɗungol nde dañee. Laamɗo ballowo ɓe e peeje ngam sukaaɓe maɓɓe mbaawa jooɗaade he leydi mum en, ngollo heen tawa njolaani e laaɗe ene kalkoyoo he nder geejuuji. He ndaɓɓa, no Senegaalnaaɓe ɓee fof ni, Fuutankooɓe ne mbaɗtii laaɓndaae koye mum en, hol nafooree laamu nguu waawi jogaade he nguurndam mum en. He oon bannge noon, Fuutankooɓe ɓee ellee ene ɗeɓi yawande Makki Sal. Hayso tawii won ko o waɗi ne e ɓe njiɗnoo ko ɓuri, kadi eɓe ɗamininoo e makko ko ɓuri ɗum. Ko ɗuum waɗi gila o heɓi manndaa makko ɗiɗimo ɓe puɗɗi ŋormaade e wiyde ɓe cuwaa yiytaade tawo e laamu makko. Jooni kam nii wonaa ŋormaali, ko gulaali daaɗe maɓɓe dow e ɓe kollira mette maɓɓe. Kala falnde hannde nde njahɗaa he nder Fuuta, ma a hawru e fiiliiɓe leppi boɗeeji ene ngoytoo ngoƴaaji falnde mum en. Ɗal boom, ɗum ɗeɓii wontude no diɗɗal dartiyankooɓe ni. Won heen inniri koye mum en ko “Fuuta Tampii” walla “Makki Yeeƴcito Fuuta”.
So leydi Fanndundi Waɗtii fooɗondireede, alaa e sago, jom leydi Ummoo.
Dille baɗnooɗe he nder Senegaal tuma nde lunndiyanke, Usmaan Sonko jaggaa ndee, jibinii kulhuli mawɗi he nder leydi ndi, haa ɓuri teeŋtude noon e wonande laamiiɓe ɓee e wonndiiɓe mum en. Gila ndeen, banngeeji ɗiɗi ɗii kala (laamu ngu e luutndiiɓe ɓe) ceeraani e jarribaade weeyo ngoo ngam yiɗde anndude mbele filñitannde waɗnoonde ndee jibini ɗum ko mette koɗɗe e ɓerɗe yimɓe ɓee, gaddanɗe ɗum en fellitde sooɗaade juuɗe mum en he laamu Makki Sal e yahdiiɓe mum haa laaɓa, walla mbele ko ɗum henndu wirtinoondu tan, jooni ndu daarii kadi huunde heen fof ruttima ɗo wonno? Te suɓngooji diiwe e falndeeji 2022 nana cooynee natti woɗɗude. Ndke noon, holi fof e nokkuuji Senegaal ɗo ngoon ƴeewndo ɓuri welde waɗde haa fota e “leydi panndundi ndii” ɗuum woni Fuuta Tooro? Ndeke kala ko waawi addude Makki e dawriyankooɓe fuutankooɓe he nder Fuuta ne, yiɗde ñaastaade galle maɓɓe kam ko kanum ardii.
Nafoore ne kay ene woodi he nguu-ɗoo njillu
So ngoonga aduna oo haa waɗi feggere, dawrugol ko fuunti tan ɓuri heewde heen; ko meeɗi tan haari alaa heen. So tawii ko noon wadde, eɗen mbaawi wiyde garaangal Hooreejo leydi o, Makki Sal he nder Fuuta won nafoore yiyaa heen.
Ko adii fof, wonde mo yontere he nder Fuuta, addanii hakkillaaji Senegaal fof heedtude e Fuuta. Ɗuum ene addana kala Senegaalnaajo teskaade wonnde Fuuta ko hettere he nder wertaango Senegaal, ndeke noon ko nokku jarɗo wattude hakkille. Te kadi kala ɗo o jaɓɓanoo heen, ɓe njiyii teeyangal yimɓe, eɗen nganndi ɗuum ko huunde nde dawriyankooɓe mbaɗtata hakkille, nde tawnoo kala ɗo ɓe njehi ko ndaartoyde yimɓe tan nawiɓe toon. Ndeke noon, kala laamiiɗo leydi ndii janngo walla yiɗi fooɗanaade lefol laamu, maa jaran ɗum yaɓɓude koyɗe mum yaha toon mbele ene heɓe ballal Fuutankooɓe. He dawrugol noon, ene anndaa, so a yiɗii faggitaade yimɓe alaa e sago wooda ko puuntirɗaa ɗum en.
Kala nokku kadi ɗo o darinoo, o udditii ɗoon huunde ko wayno opitaal, duɗal, kallu gudoroŋ, poŋ,walla kam huunde ko wallata e ɓamtaare falnde ndee. So o udditaani ne o fawii ɗoon haayre, ɗuum wona eɓɓoore nde laamu nguu fodani joom mum en maa waɗe, foti gasi ko e taweende makko walla ko e laamu woɗngu ngaroowu.
Ene jeyaa e ɗiin eɓɓooji, ɗiɗi ɗi ngannduɗa so woodoyii ma waɗan pinal Fulɓe e ɗemngal Pulaar nafoore mawnde. Ɗuum woni RESORDE PINAL FULƁE-ECOMUSEE FULBE- AAÑAM GODO e Tele RTS 5 Maatam. Resorde ganni ko huunde mawnde e pinal leñol wallore e waawde hiɓindaade pinal mum e daartol mum. Ko hono noon so tele waɗaama e diiwal he, hayso tawii wonaa pulaar tan haaletee heen ne, yaama kam pulaar ɓura yaajde heen, nde tawnoo ko Fulɓe ɓuri heewde he nder diiwal he. Ndeen noon maa ɗuum wallu Fuutankooɓe e waawde tabitinde ɗemngal maɓɓe Pulaar. Sabu ma ustu ko ɓesnguuji maɓɓe katojinta he ndaarde teleeji kaalooji ɗemɗe goɗɗe haa caayora heen ko. Ko goonga ɗemɗe ɗee kala ko Senegaalnaaje, kono neɗɗo kala ene yiɗi faarnoraade ko o jey.
E nokkuuji keewɗi ɗi o darinoo ne, yimɓe ɓee ngoytiima ko woni caɗeele mum en e ngoƴaaji mum en. O fodaanii ɗum en maa laamu ngu waɗ feere no ñawndiri ɗeen caɗeele e no humtiraniɓe haajuuji maɓɓe. Hayso wona fof jogori waɗeede nii, eɗen nganndi, waasataa heen kam ko waɗaa.
To bannge koongu leñol, aaha, ɗuum ne yejjittaake! Yiyde hooreejo leydi Senegaal ara he nder Fuuta, tuggude gila ɗo Fuuta fuɗɗi haa ɗo haaɗi, kala ɗo o darii o haaldata e Fuutankooɓe ko neenewal mum en pulaar, wonaa farayse walla ɗemngal goɗngal tawa ko maa nantinee, ɗuum so tawii tan ko alla haaldetee ene wela kala ɓiy Pullo. Alaa ko haali noon yiyde hooreejo leydi Senegaal e nder reedu Fuuta ene wertanaa “tapis rouge” gardeeɓe ene taarii ɗum no dariiɗo galle laamorɗo ni, ene hucciti e Senegaalnaaɓe ene haalda e mum en e Pulaar, ma mbiyaa laamu Senegaal koko eggi ene artiraa he Fuuta.
Makki Sal, ñemtinirɗo dawruyankooɓe Fulɓe
He nder jaɓɓotonooɓe Makki he nder Fuuta ɓee heewɓe heen ko sukaaɓe, hatojinɓe e dañde ñemtinirɗo, nde tawnoo ko noon hakkille cukayel mahiraa. Ko yiyde neɗɗo gonɗo hunde walla baɗoowo huunde, o jogitoo e hakkille makko wonnde miin dee miɗo yiɗi wayde no oo nii somi mawnii. Kadi ɗuum ene addanamo rewde e laawol ngol ene fayra mo e ɗuum ɗoon. Ko goonga wonaa Makki adii arde he nder Fuuta tawi ko hooreejo leydi. Kono ko seerndi Makki e Seengoor, Abdu Juuf walla Abdullaay Wadda, ko ɓeen so ngarii kaalata ko ɗemɗe lohotooɓe. Ndeke maa ɗuum addan ɓiyɓe Fuutankooɓe sikkude ɗuum wonaa geɗal mum en, maa taw ko woɗɓe ɓee tan njey. Maataw ni ko ɗuum waɗi Fuutankooɓe heewɓe wonɓe he laamu ene kersiratnoo haalde Pulaar e nder golleeji mum en walla ni kula feeñikinaade wonnde ko Fulɓe. Ɗuum natti ko he sahaa Makki Sal.